Barvouskenn ar roue Fortunatus - Wikimammenn\nBarvouskenn ar roue Fortunatus\nTroude ha Milin\n◄ Labous ar wirionez Barvouskenn ar roue Fortunatus Iann he vaz houarn ►\nAR ROUE FORTUNATUS\nGwechall-goz ez oa e Lannuon eur plac’h iaouank a wenn vad hag eur paotr iaouank a gouls wenn. Ann daou-man a zeuaa d’en em anaout, d’en em garet ha da zimezi ; na petra ’ta ! Goude ho eured ez ejont da choum war ar meaz, e pe leac’h e vevchont euruz e-pad eunn nebeud bloavesiou, ken na zeujont d’en em enoui dre veza bep bugale. Neuze e savaz trouz etre-z-ho ha ne baoueze, bep tro, nemet dre ar rebechou hag ar c’homzou trenk a lavarent ann eil d’egile. Ar c’hrek a damalle ann ozac’h, hag he-man d’he dro a daole ar beac’h war he c’hrek.\nEunn dervez evelato hag ann ozac’h ha dont da zonjal ne c’helle ket ar vuez-ze padout gant-ho, hag hen ha mont da gaout eunn den brudet-kaer evit he furnez, hag a lavare ann dud eunn tammik sorser anezhan ; ha kredi a-walc’h a rafenn.\nSada ann ozac’h eta o vont da gaout hen-nez ha lavaret d’ezhan petra oa he vuez gant he c’hrek, ha diwar-benn petra oa buez fall gant-ho. Dreist-holl, eme-z-han, abaoue ann triouec’h miz diveza hor c’hear-ni a zo eunn ifern, ha ne c’hell ket padout er c’hiz-ze gan-e-omp. Deut ounn d’ho kaout, eme ann ozac’h d’ar fur, da c’houlenn kelenn digan-e-hoc’h evit beza tennet a boan, va greg ha me. — Bez’ e viot, eme egile ; evit eunn nebeud bloavesiou e vezo hep-ken a-vad. Deut gan-en el liors, va mignoun.\nSetu neuze ar sorser ha kas ann ozac’h war he lerc’h el liors da gichenn eur wezenn a ioa enn-hi tri aval : unan glaz, unan melen hag unan gwenn. Lavaret a ra goude d’ezhan : — Va mignoun, kemerit ann hini a fell d’e-hoc’h ha debrit hen. — He-man a gemeraz ann aval gwenn, ha pa oe debret gant-han, ar sorser a lavaraz : — Debret hoc’h euz ann aval a raio d’e-hoc’h kaout eur map a-benn nao miz hag eunn dervez ama. Neuze c’houi hag ho kreg a vezo euruz ha laouen, ken euruz ha ma c’hell beza tad ha mamm gant bugel. Ann dervez a-vad ma vezo krog enn he bemzek vloaz, ann dervez-ze ez aio euz ar gear ha n’her gwelot mui. Abarz ma’z aio kuit, kaer ho pezo kinnig d’ezhan a bep seurt, ne gemero netra digan-e-hoc’h, ha lavaret zo-ken a raio : — Deut ounn hep netra enn ho ti, hag hep netra ez inn kuit, evel ma’z ounn deut. Ne falvezo ket d’ezhan zo-ken ez afac’h d’he ambroug, ha war gement-se e leverot d’ezhan : — Kemer dihana, va map, ar pez a weli er c’hoz ti kouezet a zo du-ze e penn ar vali.\nSad’ aze, eme ar sorser, kernent am euz da lavaret d’e-hoc’h ; it d’ar gear breman ha kredit ez eo gwir kemend am euz lavaret d’e-hoc’h.\nAnn ozac’h a zistro d’ar gear ker laouen hag ann heol ; lavaret a ra d’he c’hreg e devezo eur map a-benn nao miz. — Gwell a ze, eme hou-man ne wie ket petra a dlie c’hoarvezout divezatoc’h, rak he fried, a c’hellit kredi, n’oa ket bet ken diskiant da lavaret d’ezhi ar pez en doa klevet gant ann den fur.\nTremen a ra daou, tri miz, gwellaat a ra d’ann itronn. — Mad ar stal, eme ann aotrou, gwir am euz klevet. — Ha gwir oa, rak a-benn ann nao miz hag eunn dervez, ar c’hreg a c’hanaz eur map kaer-meurbed ha ker kre ma vije lavaret en doa bloaz. Brema ar bugel-man a zo maget gant he vamm ha diwallet gant pep seurt aked, a c’hellit kredi. Ann tad hag ar vamm ho doa madou, ha ne espernchont netra evit sevel ho map gwella ma c’hellent.\nDre ma teue ar bugel-man enn oad, ann tad a zizec’he, kouls lavaret, diwar he dreid. He c’hreg, o welet he gastiz, a c’houlennaz out-han petra a c’hoarie gant-han : — Ar pez, eme-z-han, a c’hoarvezo gan-e-hoc’h ivez a-benn nebeud aman, siouaz ! Ne lavare ket gaou, rak tost oa he vap da baka he oad.\nAnn deiz a-raok ma oe paket he bemzek vloaz gant-han, ez eaz da gaout he dad hag he vamm : — Pemzek vloaz a zo, eme-z-han, abaoue m’emounn enn ho ti ; euruz ounn bet gan-e-hoc’h hag ho trugarekaat a rann ; n’hoc’h euz lezet ac’hanoun hep gonuout netra a gement a c’hell da zeski ha da c’houzout eur bugel evel-d-oun. Ho trugarekaat eta a rann enn eur lavaret d’e-hoc’h ez eo warc’hoaz ann deiz d’in da vont kuit diouz-hoc’h.\nHa petra-bennag m’ho doa bet ann tad hag ar vamm kalz a aked da viret na glevche pe oad en doa, ne dalvezaz netra ann dra-ze d’ezho, o veza ma’z oa bet lekeat ann deiz ma ranke ho map mont kuit d’ar c’houls-ze. — He vamm a ginnigaz aour hag arc’hant d’ezhan da vont enn hent ; ne gemeraz gwennek a-vad, ha lavaret a reaz d’ezhi : — Va mamm, pa’z ounn bet ganet gan-e-hoc’h ez oann noaz-glez ; rak-se ive ez eo red d’in mont kuit hep kemeret netra. Dalc’hit ho madou ha grit gant-ho ar pez a gerrot ; evid-oun-me a ia brema, mall eo d’in ; n’am gwelot hivizikenn ken, m’oar-vad ; kenavezo !\nAntronoz da c’houlou-deiz, evel m’en doa gwisket he zillad, e teuaz da gaout he vamm hag he dad ; poket a reaz d’ezho pep eil, ha kenavezo er bed all ! — Red eo d’id dibri eunn tamm-bennag a-raok mont, eme he vamm. — Seurt e-bed, eme-z-han, n’em euz ket a naoun. — Ann tad a falvezaz d’ezhan mont d’he ziambroug, ha deut oa war ann treuzou evit se, pa lavaraz : — Va zad, ne fell ket d’in e teufac’h pelloc’h ; it da gaout va mamm ha list ac’hanoun da vont va-unan d’al leac’h ma’z eo rankout d’in. — Va map, eme ann tad, pa ne fell ket d’id ez afenn pelloc’h, ha pa ne gemerez netra a gement hon euz c’hoant, kas gan-ez dihana ar pez a gavi er c’hoz ti zoul a zo kouezet e penn ar vali. — Gwelet a rinn, eme ar map ; kenavezo ! kenavezo ! hag enn hent.\nAr paotr-man en em gavet e penn ar vali, a ioa o vont e-biou d’ann ti zoul, pa zeu da zonj d’ezhan ar pez en doa lavaret he dad ; sellet a ra ebarz ha p’en devoe poulzet ann or, e wel eno eur marc’h dibret ha sternet. — Em euz aoun va zad ne felle ket d’ezhan e vijenn eat war droad, hag e feiz, pa’z ema ar marc’h-man aman, ez ann d’he gemeret ha d’he vareka.\nBrema setu hor paotr, great he gimiad gant-han hag enn hent. O veza n’en doa diner na gwennek enn he c’hodell, ne ra nemet bale hep dibri, nag eva, nag ehana.\nEunn dervez en em gavet e penn eul lannek vraz, ez eaz da dreuzi anezhi, ha pa’z edo e-kreiz al lannek, setu e kleo eunn trouz enn ear kement ma sao he benn da zellet, hag hen ha gwelet diou vran oc’h en em ganna. E-pad ma selle piz out-ho evit gouzout diwar-benn petra oa, e wel eunn dra-bennag o koueza digant-ho. — Daoust petra eo, eme he-man, red eo d’in mont da c’houzout. — Gwelloc’h, eme he varc’h, e ve d’id mont gant da hent hep distrei da goll da amzer. — Petra ! eme ar paotr, te oar komz ivez ’ta ? — Ia da, eme ar marc’h, ker kouls ha te, ha marteze eunn draik gwelloc’h. — Mad ! mad ! n’euz forz, feteiz ne d-inn ac’han n’am bezo gwelet petra zo kouezet digant ar re-hont.\n— Keuz as pezo, eme ar marc’h, ha divezad e vezo d’id. Evelato, pa fell d’id mont da heul da benn, e lezann ac’hanoud da vont ; gwaz a ze evid-oud !\nHor paotr en em gav el leac’h ma’z oa kouezet, hag o welet ez oa eur varvouskenn, e krog enn-hi enn eur c’hoarzin hag o lavaret : — Hou-man a vezo mad eunn deiz pe zeiz, ha pa na ve ken nemet d’en em zic’hiza e deisiou Morlarjez. — Lez ar varvouskenn-ze, eme ar marc’h, ha kred ac’hanoun hag e ri mad. — Foeltr tamm ne rinn ; mont a raio gan-en. — Hag he-man neuze, p’en doe troet ha distroet anezhi, a welaz skrivet e lizerennou aour ez oa barvouskenn ar roue Fortunatus oa. Dastum a ra anezhi enn he c’hodell hag ac’hano da vale adarre, ken a en em gavaz enn eur vro bell.\nTremen a rea dre eur c’hoat braz, hag eno he varc’h a lavaraz d’ezhan : — Asa, paotr, me ve mad d’in choum aman, mar karfez sevel d’in eul lochenn gant brankou gwez. Pa vezo great, e lezi ac’hanoun hag ez i da-unan. Tost aman ez euz eur gear vraz, eur roue a zo enn-hi, ha mar kerez mont d’he di da c’houlenn servicha anezhan, e kavi tro, a gredann, da gaout labour. Gra ar pez a vezo lavaret d’id, n’euz forz petra vezo, ha neuze e teui ama d’am gwelet eur wechik enn amzer ; me roio d’id aliou mad.\nHe-man a reaz kemend en doa lavaret ar marc’h d’ezhan, ha pa oe en em gavet e lez ar roue,e c’houlennaz oc’h mestr ar mevellien ha n’en doa labour e-bed da rei d’ezhan. — Nemet ho kemeret a rafenn da baotr mechosi ; n’em euz netra ken da ginig d’e-hoc’h. — A-walc’h eo, eme ar paotr, me ne rann forz petra da ober.\nSada ma oe kaset d’ar mechosi ha diskouezet d’ezhan ann daou varc’h en divije da voeta ha da skrivella. Ar paotr-man, evel am euz lavaret, a ioa eunn dremm kaer a zen ; bravoc’h evit-han a vije bet diez da gaout. Ann dra-man a lekeaz kemend hini a ioa el lez da gaout avi out-han, ha dreist-holl ar baotred mechosi all. Oc’h-penn a oe c’hoaz : he gezek da he-man a wellae, ma’z oa eunn drugar ho gwelet, hag eunn tamm brao muioc’h evit ar re all. Ma teue neuze ar baotred mechosi da lavaret etre-z-ho ez oa red e laerche boed ho c’hezek da rei d’he re. Kaer ho doe teurel evez out-han, ne c’hellchont ket morse kaout tro d’he damall, hag a be leac’h ho divije gallet, pa n’oa ket gwir ? rak ne rea tamm gwelloc’h d’he gezek evit na rea ar re all ; ha mar larteant er c’hiz-ze ez oa, m’oar-vad, o veza ma’z oant a wenn da lartaat ; na petra ’ta !\nAr baotred mechosi-man a veze roet da bep-hini anezho eur c’houlaouenn bemdez da zevi ; ha d’hor paotr e veze roet kemend all. He-man a-vad na zeve hini e-bed, ha setu perak. Ann noz kenta ma kouskaz er mechosi a-zioc’h he gezek, e oe dihunet gant ar sklerder a ioa enn he gampr, hag o sellet petra a strinke kemend all a sklerijenn, e welaz ez oa ar varvouskenn a ioa deut gant-han oa ; hou-man kouezet enn noz euz he c’hodell a sklerijenne ar gampr gant-hi kemend ha gant ann heol e-kreiz ann deiz. — A zo mad, eme ar paotr, ha c’hoaz, eme-z-han, e lavare va marc’h d’in lezel ar varvouskenn-man. Breman me wel em euz great mad derc’hel anezhi, rak n’em bezo ket ezomm da gaout goulou er mechosi hed ann noz gant va barvouskenn. Kement-se muioc’h a ielo em godell, o veza ma c’hellinn derc’hell ann arc’hant a vezo roet d’in da brena goulou.\nMad ar stal ; hag he-man da zastum he varvouskenn. Kousket a eure, hag antronoz da bardaez e stagaz anezhi oc’h ann treust, ma oa kaeroc’h gant-hi ar mechosi evit na d-oa lez ar roue.\nEur miz pe zaou a ia eon dro er c’hiz-ze, ma teuaz deisiou Morlarjez. Petra ra hor paotr ? Mont d’en em zic’hiza pa oe echu he labour, hag hen ha lakaat ar varvouskenn-ma da vont da ober eunn dro dre gear. Eur wiskamant kaer a lekeaz ive, ma oa ann holl souezet ha ma lavarent : — Red eo e ve he-man eur prins braz ha brasoc’h zo-ken evit hor roue-ni, rak eul lugern a strink diout-han ma’z eo sklerijennet kear gant-han dre ma’z a.\nAr roue a glev tud o lavaret petra a ioa hag a ia da welet. Souezet d’he dro, ez a da gaout he baotr mechosi hag e ped anezhan da vont gant-han d’al lez. Ne wie tam piou oa, na petra ’ta ! Ar paotr mechosi, fouge ha lorc’h enn-han leiz he reor, a ra digorou d’ar roue a c’houlenn out-han piou eo hag euz a be leac’h. — Me, eme-z-han, a zo Iann va hano ; ginidik ounn euz a eur vro bell ac’han hag aman ounn deut da choum eur pennad zo. — Enn eur lavaret ann dra-man, Iann a vousc’hoarze o welet ne anaveze ket ar roue anezhan. — Ker kaer ha ma’z oc’h, eme ar roue, e tleit beza map eur prins braz-bennag ! — A gav d’e-hoc’h, erme Iann ? War gement-se ’ta, c’houi gred n’euz nemet ar rouanez hag ho bugale a gement a ve kaer ; distroit diwar ho mennoz, aotrou ; ar re all a c’hell, me gred, n’euz forz a be wenn int, beza ker kaer hag hi ; hag oc’h-penn zo, me gred ez euz paotred mechosi hag a dalv rouanez war gement-se, ma ne dalvezont ket muioc’h zo-ken. — Paotred mechosi, eme ar roue, n’int ket gwisket kaer evel ma’z oc’h, ha n’ho deuz ket barvouskennou evel ann hini a zougit-hu.\n— Koulskoude, eme Iann, me zo paotr mechosi, ha red eo e vec’h dall pa na anavezit ket ac’hanoun. — Petra, eme ar roue, te eo Iann, va faotr mechosi ! — Ia da, roue, me eo Iann ! kenavezo breman. — Deport, deport, eme ar roue a grap er varvouskenn ; sad’ ama unan hag a garfenn gwelet he ferc’henn, rak bez’ en deuz eur verc’h, war am euz klevet, hag a zo ar gaera a zo war ar bed. Euz a be leac’h, eme ar roue, ec’h euz-te bet barvouskenn ar roue Fortunatus ? — E feiz, eme Iann, kavet em euz anezhi du-ze e-kreiz eur park, laosket eno gant diou vran louet a ioa eur jolori gant-ho diwar he fenn.\nAr baotred mechosi all o veza klevet petra a ioa bet diwar-benn ar varvouskenn, a ieaz da lavaret d’ar roue ec’h anaveze Iann ar-roue Fortunatus, hag en doa lavaret aliez d’ezho en divije bet, mar karje, he verc’h digant-han. Ar re-man a lavare ann dra-ze evit kaout tro d’en em zizober anezhan. — Mad ar stal neuze, eme ar roue, me welo ha gwir a lavar ; hag ar roue gervel Iann da vont d’he gaout.\n— Petra am euz klevet, Iann ? Evit doare e c’heuz lavaret es pije, mar karjez, merc’h ar roue Fortunatus. — Piou ar gaouiad, eme Iann, a zo bet o lavaret ann dra-ze d’e-hoc’h ? Biskoaz, a c’hellit kredi, n’em euz bet eur zonj a gement-se. — Na d-a ket da zislavaret ar pez a zo gwir, eme ar roue, rak ar baotred mechosi ho deuz klevet ac’hanoud-te aliez o komz diwar he fenn hag o lavaret ez oaz gwest, mar karjez, da gaout anezhi. — Konchou int ha netra ken, eme Iann, konchou n’euz nemet liou ar gevier war-n-ezho. Ne gredit ket eta em be-me kavet ar varvouskenn-ze e-kreiz eur waremm ? Oh tra ! gwell eo gan-e-hoc’h ez afenn da glask d’e-hoc’h eur verc’h n’em euz foeltr biskoaz klevet hano diwar he fenn. Sad’ ama eur c’hoari d’in-me a-vad evit eur varvouskenn ne wienn ket piou oa he ferc’henn. — N’euz forz pe c’hoari eo, eme ar roue, mont a rankez da gerc’hat houn-nez d’in ; hag he c’herc’hat a ri, ha pa ve diez, pe da ler a zamanto.\nIann, bete neuze, n’en doa bet sonj e-bed euz he varc’h ; neuze en devoe a-vad hag ez eaz trumm ha trumm d’he gaout enn eur wela evel eul leue. — Ac’hanta, eme ar marc’h, pa welaz anezhan o tont ; me wie er-vad e tliez dont hep dale d’am gwelet, ha setu oud deut. N’em boa-me ket lavaret d’id ? n’ec’h euz ket sentet ouz-in, setu petra en em gav gan-ez brema. Mad ! mad ! eme ar marc’h, ke da gaout ar roue ha lavar d’ezhan pourchas timad tri lestr d’id ; tri lestr, kleo, hag a vezo euz ar re gaera ; unan karget a ejenned palefarzet pe drouc’het pep-hini e peder rann ; ann eil karget a gerc’h hag ann trede a vill ; ha goude ez aimp, te ha me, d’al leac’h ma’z eo red.\nIann a ieaz da gaout ar roue hag a c’houlennaz digant-han kemend enn doa lavaret he varc’h d’ezhan. P’en doe bet he c’houlenn, ez eaz da gerc’hat he varc’h, ha kuit gant-han ha gant he listri. Ar mor hag ann avel a ioa mad, ma reugjont hent eunn drugar, ha mac’h en em gavchont e penn eur ster hag a ioa enk ha red mad d’ezho mont ebarz. war a lavare ar marc’h. — Aman eo. eme he-man. e tigor ar c’hoari gan-e-omp, Iann. Taol evez mad ha laka brema teurel er mor, dre ma’z aimp, ann ejenned palefarzet. tamm ama, tamm a-hont. Al loened gouez a zo o tont d’e-omp hag em-berr hor bezo c’hoari. ma na vezomp ket evit stanka mad ho genou d’ezho.\nPa oent en em gavet pelloc’hik, marc’h Iann a lavaraz d’ezhan : — Brema eo teurel ar mill er-meaz, rak ema ar merienn o tont d’hon dibri, nemet peadra a vez ivez da stanka anezho bete toull ho gouzouk. — Ha mont Iann ha teurel d’ezho sac’had enn tu-man, sac’had enn tu-hont, hag ar merienn a lamm war-n-ezho ker buhan, ma oent goullonderet hep na oe kollet eur c’hreunenn. Ar re-man n’ho doa ket bet eur seurt boeta pell a ioa.\nRoue ar merienn a oe kel laouen ma lavaraz da Iann : — N’euz den par d’id, paotr, hag evit da zigoll, kemer unan euz va zreid adre ha lak hen e-touez eunn tamm paper, ha dre ann troad-ze, p’as pezo ezomm, n’ec’h euz nemet va gervel hag e teuinn me ha va c’hruc’hell d’as kaout.\nIann hag he varc’h a ia breman adarre gant ho hent, hag abarz nemeur ec’h en em gavchont e bro ar gwazi. Eno he varc’h a lavaraz da Iann diskarga he gerc’h d’ezho ; ma oe great, hag ar gwazi laouen, hag ho roue o tont neuze d’he gaout ha lavaret d’ezhan : — Kemer eur bluenn euz va lost, ha dre-z-hi goulenn ac’hanoun, p’as pezo ezomm, hag e vezi tennet a boan. — Trugarekaat, eme Iann o vont kuit.\nBrema ar re-man en em gav er gear m’ema o choum ar roue Fortunatus. Iann dioc’h-tu a ia d’al lez da ober he gefridi : — Asa, eme-z-han, aman ez euz eur c’hoari ; ne ouzoc’h ket, m’oar-vad, da betra ounn-me deut d’ho kaout ? — A be leac’h ec’h oufenn-me, pa n’am euz ket klevet ? — Selaouit mad neuze, eme Iann : evit doare, roue, hoc’h euz kollet ho parvouskenn ? — Ia da, kollet am euz anezhi hag, e feiz, e vije bet gwell gan-en koll ann hanter euz va rouantelez evit he c’haout. — Mad ! me oar gant piou ema ; eur pennad ema ac’han, du-ze er c’huz-heol, gant roue Breiz. Me am boa kavet anezhi e-kreiz eur waremm, pa’z edo o paouez koueza euz a c’henou diou vran a zache war-n-ezhi, evel pa vije bet kollet ho fenn gant-ho ; en em ganna a reant diwar he fenn ken a zistage ar plun diout-ho ker stank hag ann erc’h o koueza. A-benn eur pennad, e kouezaz ho parvouskenn euz ho bek, ha me a zastumaz anezhi hag a ieaz gant-hi ac’hano da di roue Breiz. He-man a-vad o welet peger kaer oa (lugerni a rea evel ann heol), a gemeraz anezhi digan-en, ha pa lennaz hoc’h hano a ioa skrivet dindan he c’hern, e lavaraz d’in e rankenn mont da gerc’hat d’ezhan ho merc’h. Eur verc’h hoc’h euz, a lavar, n’euz ket enn tu all d’he gened war douar hor Zalver. Deuet ounn eta d’he c’herc’hat, ha dont a raio gan-en emichans, eme Iann.\n— Ia, ia, eme ar roue Fortunatus, mont a raio gan-ez, mar grez ar pez a livirinn d’id — Mar gellann, roue, e vezo great — Mad ! mad ! eme ar roue Fortunatus, gwelet e vezo warc’hoaz ; evelato da c’hortoz, ke da zibri ha da eva ar pez a raio vad d’as kaloun, rak skuiz e tleez beza o tont euz a geid all, ha naoun ec’h euz ivez, m’oar-vad. — Eunn tamm hag eur banne a iafe gan-en, eme Iann, a stagaz gant-hi dibismig.\nP’en doe debret hag evet, e oe kaset d’he wele. — Warc’hoaz, eme ar roue, o vont d’he gas, me lavaro d’id petra am euz c’hoant a rafez.\nIann eat d’he lala, ne oe ket rankout luskella he garavell, ha kousket dibreder a eurehep divorfila tamm beteg antronoz. Evelato Iann a zihunaz eunn draik abarz tarz ann deiz hag a ieaz da gaout ar roue. — Ac’hanta, roue, eme-z-han, setu me ama ; petra a zo da ober ? — Nebeud a dra : deuz gan-en. Hag ar roue Fortunatus ha kas Iann enn eur vagazenn vraz leun a c’hreun touesiet mesk-e-mesk. — Sad’ ama da labour, paotr ; ar greun-man a rank beza didouesiet euz ann eil heol d’egile. Iann pa wel petra zo, a lavar out-han he unan : — Hou-man zo eur gudenn d’in-me da zifuilla ! — N’euz forz, eme-z-han d’ar roue Fortunatus, ma n’hoc’h euz nemet labouriou er c’hiz-ze da rei d’in-me, ne vezo ket diez d’in kaout ho merc’h. — Hag ar roue kuit enn eur c’hoarzin, ha Iann hag en em astenn a stok he gorf war eur bern drazed da gousket.\nDeut mare kresteiz, Iann a ioa mik atao hag a roche evel eur moroc’h, pa zeuaz ar plac’h da zigas he lein d’ezhan ; rankout mad e oe d’ezhan dihuna. — Mar d-eo evel-se e labourez-te, eme-z-hi, ne vezo ket pell ar stal gan-ez ama ; diwall oc’h da groc’henn, mar kerez ; dont a raio ann noz war-n-oud ha ne vezo great netra. — Digas va lein d’in, eme Iann, ha lez da stolok brema, ne ket te a zamanto emichans. Ha Iann ha dibri he lein, fumi eur c’hornad butun ha dao adarre war he livenn  da gousket.\nTost oa ann heol da guzet, pa zihunaz : — Asa evelato, eme-z-han, pred eo ober eunn dra-bennag, a gredann, gant aoun na venn gwasoc’h. — Roue ar merienn, eme Iann, te as poa lavaret d’in ez pije dizammet ae’hanoun euz va foan, m’am bije. Deuz ’ta, te ha da vandenn ; deuz affo da renka ar greun-man pep-hini enn he vern, evel ma’z euz lavaret d’in. — Hag ar merienn, o tont dioc’h-tu euz a bep korn, a zastum ar greun buhanoc’h evit ma lavarann d’e-hoc’h. Kement a ioa anezho, ma choumaz unan da zellet oc’h Iann drouk enn-hi, o veza n’e doa kavet greunenn e-bed da zougen ; eat oant holl gant ar re all.\nGreat al labour, ar roue Fortunatus en em gav da guz-heol, hag o welet ez oa deut Iann a benn euz he daol, e skrabe he benn hep kaout debron. Iann a-vad a ioa laouen ha fouge enn-han. — Ac’hanta, roue, koan a vezo emichans ! — Ia, ia, eme ar roue, deuz, rak naoun a dleez da gaout. — Eunn nez-damant ; gwasoc’h labour am euz great, ne d-eo nemet eur belbiach hoc’h euz roet d’in.\nIann a zebr neuze he goan, a ev eur banne hag a gousk divorfil. — Brao ! Antronoz vintin ar paotr a ia seder da gaout ar roue Fortunatus hag a lavar : — Petra zo c’hoaz da ober dre ama, livirit ? Arabad eo d’e-hoc’h lezel ac’hanoun da c’hoari, evel deac’h. — Nann, nann, eme ar roue, ne c’hoarie ket ; deuz gan-en. Hag ar roue Fortunatus ha kas Iann e-c’harz eul lenn vraz ; evel eur mor oa al lenn-ze. Setu petra zo da ober, eme ar roue : teurel ann dour euz al lenn-man aze, enn tu all, gant ar skudell-man, ha lakaat dioc’h eunn tu ar pesked a zo mad da zibri, hag ar re vihan a lezi da veva dioc’h eunn tu all. Labour brema ac’han da noz pe evel a giri, rak da guz-heol e ranko beza great ar pez a lavarann d’id. — Ne vezo ket red d’in c’houezi, eme Iann : It atao, roue, kaer ho pezo, ho merc’h a vezo d’in, pa lavarann.\nAr roue war gement-man a ia kuit ac’hano ha Iann a grog enn he skudell. — Pet diaoul ! eme-z-han o trei hag o tristrei he skudell a ioa eur grogenn vrennik toull. Ia, e feiz, eme-z-han, sad’ ama eur benvek da labourat ! N’euz forz, great e vezo al labour, p’am bezo amzer e-verr a-raok kuz-heol. Ha Iann ha gourvez eno dindan eur wezenn fao da ober eur vorenn bete lein. Ar plac’h a zeu da zigas he bred d’ezhan, ha Iann a oe red he zihuna adarre. — Sad’ ama eunn oristal a-vad, eme ar plac’h ; ne ra nemet dibri boed ha kousket peb eil, hag evelato e vez great he labour e poent hag enn amzer ; red eo ma ve eur sorser ha n’ema ket he-unan. — Daoust ha piou a ve ama nemed-oun-me, eme Iann ? Tavit ho kenou, me ho ped, va flac’hik-me, rak ha pa na rafenn-me foultr vad, petra ra ze d’e-hoc’h ? Iann neuze a zebr he lein, a fum he gornad butun hag en em laka da gousket koulz ha biskoaz.\nDihuna a reaz war-dro eunn heur a-raok kuz heol. — Asa, eme-z-han, kaout a ra d’in eo divezad anezhi ; red eo obet eunn dra-bennag. Hag hen ha gervel d’he gaout roue ar gwazi, ha lavaret d’ezhan diwar-benn petra oa. — Pa oe deut ar vandenn, ar gwazi a lavaraz da Iann : — Ne vezo ket pell ann abadenn, ma n’euz nemet dizec’ha al lenn-ze. Hag ar gwazi ha mont ha dizec’ha al lenn gant peb a vekad dour, kement a ioa anezho. Ar pesked braz a oe taolet war ar zeac’h hag ar re vihan e dour al lenn nevez.\nAr roue Fortunatus en em gavaz da guz-heol hag o welet ez oa great gant Iann kemend en doa gourc’hemennet, e teuaz poan spered d’ezhan. — Em euz aoun, eme-z-han, na rankinn koll va merc’h en taol-man. Evelato gwelet e vezo c’hoaz, ha mar bez da roue Breiz, e c’hounezo anezhi. — Iann a zelle oc’h ar roue Fortunatus enn eur c’hoarzin goap ; egile a-vad a c’hoarze melen hag en doa nec’h, ha n’oa ket heb abek, rak Iann a wie e teuje a-benn euz he daol, n’euz forz petra vije roet d’ezhan da ober.\nAr paotr Iann a zebraz hag a evaz hag a gouskaz evel ann dervesiou a-raok. Antronoz vintin e oe kaset gant ar roue da eur c’hoat braz, hag eno e oe roet d’ezhan binviachou euz ar re wella : eur bal, eunn tranch hag eur vouc’hal brenn evit diskar ar c’hoat, he fagodi, he faouta hag he gordenna abarz ann noz ; kant devez arat-bennag a ioa dindan ar c’hoat-ze. — Ar roue-man a zo eunn den diot, eme Iann, ha kredi a ra d’ezhan ez inn-me da derri va c’horf da ober va labour ? — Hag ar paotr ha foultri he bal, he dranch hag he vouc’hal oc’h ar wezenn genta en em gavaz eno ha terri anezho, ker bresk oant. — Kea atao, koz roue, kaer as pezo klask miret na zeufe da verc’h gan-en-me, dont a raio, m’hen tou, ha pa ve drouk enn-oud. Da c’hortoz, me ia da ober eur vorenn. — Ha Iann da gousket dioc’h-tu. Goude dibri he lein, e kouskaz adarre beteg ar pardaez, ha pa welaz ez oa ann heol izel, e klaskaz reunenn roue al loened hag e c’halvaz anezhan. — He-man en em gav diwar herr : — Petra zo, Iann eme-z-han ? — Ar c’hoat-man da ziskar, da faouta, da fagodi, da vernia. — N’euz ken, eme roue al loened. — Nann, eme Iann, goude ec’h ehani. — Neuze ne vezo ket hirr ar pennad labour, eme roue al loened, rak ema great brema ha great mad. — Gwell a ze, eme Iann, hag ho trugarekaat.\nIann hag he brinsez a ieaz ac’hano neuze war-zu Breiz, e pe leac’h ec’h en em gavchont abred. Digemeret mad e oent, rag er vro-ze a-viskoaz euz bet great enor d’ar merc’hed. Evelato, ar brinsez e devoa keuz, gwalc’h he c’haloun, o veza eat kuit euz he bro ha dioc’h he zad. Enn eur vont e tifrunke puill ann dour euz he daoulagad hag e lavare : — Kenavezo va zad, kenavezo tud va bro, kenavezo va c’hastell kaer, te zo douget gant peder chadenn aour ha gant pevar leon ar re greva a zo er bed ! Enn-oud-te ounn bet ken euruz ! Ha da alc’hueziou aour, da betra e vent-hi mad d’in-me hiviziken, nemet da greski va glac’har ha va anken ? — Enn eur lavaret ann dra-ze, e stlapaz anezho pell diout-hi er mor.\nRoue Breiz, pa welaz ar brinsez kaer-man, a oe laouen he galoun hag a lavaraz d’ezhi e karje beza karet gant-hi. — Fisians am euz, eme-z-han, e vezimp eureujet abarz nemeur ama, pa’z oc’h deut d’am zi. — Salokras, eme ar brinsez, ne vezinn ket c’hoaz, rak a-raok m’ho pezo ac’hanoun-me, e kafot hirr ann amzer. Abarz dimezi, me a rank kaout ama va c’hastell kaer a zo douget war beder chadenn aour ha gant pevar leon. — Penaoz a livirit, prinsez, eme roue Breiz ? Piou a ve birviken evit digas d’e-hoc’h ho kastell ama ? — Digaset e vezo, roue, eme-z-hi, pe anez ne zimezot gan-en birviken. Ann hini a zo bet oc’h va c’herc’hat-me da zont ama, a zo den a-walc’h evit digas va c’hastell ivez, me gred. — Neuze, eme ar roue, e ranko mont pe astenn he c’houzoug dindan ar gountell.\n— Grit evel a gerrot war gement-se, hogen evit ar pez a lavarann-me a vezo great, pe ne vezinn birviken pried d’e-hoc’h. Neuze roue Breiz a c’halvaz Iann da zont d’he gaout. — Asa, eme ar roue d’ezhan, ama ez euz eur c’hoari all ; red eo d’id, paotr, mont da gerc’hat kastell aour merc’h ar roue Fortunatus. — Red eo, roue, e ve kollet ho skiant gan-e-hoc’h ; mont da gerc’hat euz a geid all ama eur c’hastell enn he bez ! Piou en deuz roet d’e-hoc’h da gredi e venn evit ober traou er c’hiz-ze ? — Ne ket a-walc’h komzou, eme ar roue ; mont a rankez, pe a-benn tri dervez hag hirio e varvi ; gra brema ar pez a giri, n’em euz mui netra da lavaret d’id. Iann a oe neuze nec’hetoc’h evit na oa bet biskoaz : — Evit doare, eme-z-han, ne vezo distag e-bed d’al labouriou. — Hag ar paotr da gaout he varc’h adarre, enn eur skuilla daelou hag o lavaret d’ezhan e varvche enn dro-man. — Hag evit petra, eme ar marc’h ? — O veza ma’z eo red d’in mont da gerc’hat kastell aour merc’h ar roue Fortunatus, a zo dindan-han peder chadenn aour ha pevar leon ar re greva a zo er bed.\n— Kelennet mad am boa ac’hanoud, eme ar marc’h ; me wie er-vad petra vije en em gavet gan-ez ; dizent oud bet ha brema oud kastizet, gwaz aze ! Warc’hoaz ez aimp enn hent, hag e welimp ha ni a vezo evit kaout d’ar roue ar pez en deuz goulennet.\nAntronoz ar re-man a ieaz ac’hano, hag o veza en em gavet e-kichenn kear ar roue Fortunatus, ar marc’h a lavaraz da Iann klask he reunenn ha gervel roue al loened. Iann a reaz dioc’h lavar ar marc’h, ha setu al loened oc’h en em gaout gant ho roue. — Setu ni ama, Iann, petra zo da ober ? — Eunn tamm labour ha n’eo ket ebad, rak ar pevar leon braz a zo dindan kastell ar brinsez a rank beza lazet, mar d-oc’h evit-ho, eme Iann. — Mar d-omp evit-ho, eme roue al loened, bremaik e welot, ne vezo ket pell ann abadenn.\nSada neuze dioc’h-tu eur brezel hag eur freuz digounnar o tigeri gant ar baotred vrao-man ; ficha a rea gant-ho ar bleo hag ar c’hik ma’z oa eunn drugar, hag eunn trouz oc’h-penn ma krene gant-ho ar vro tro-war-dro. Sada lazet unan euz a leoned ar c’hastell ; frigas a zo gwasoc’h c’hoaz, daou leon all a zo blonset, koueza ha mervel a reont ; brema n’euz mui nemet unan. Ne oe ket hirr he abadenn, ha ne c’hellaz herzel pell oc’h ar re all.\nPa oe lazet ar pevar leon, e oe sachet war ar c’hastell diwar bouez ar peder chadenn aour hag ez eaz etrezek ar mor ha choum eno war ann dour, kompez evel eul lestr. Ma oe staget neuze gant ar peder chadenn oc’h diadre lestr Iann a dennaz anezhan d’he heul, ker brao ha tra. Ann avel neuze o tont da c’houeza mad d’ho c’has d’ar gear, ec’h en em gavchont abretoc’h evit na oant gortozet.\nRoue Breiz, o veza ma veze bemdez enn he brenestr o sellet hag hen a welche Iann o tont, a welaz da genta al lestr hag ar c’hastell war he lerc’h ; diredet a eure da lavaret d’ar brinsez. — Deut da welet, eme ar roue, sellit, gwelet a rit a-hont ho kastell kaer ; ema o tont a-hont enn tu all da enez Benniget. Dent ’ta buhan da welet hag e welot ez eo gwir a lavarann. Hou-man ne grede ket, ha pa welaz e lavaraz : — Gwir eo, eme-z-hi, va c’hastell-me eo, anaout mad a raon anezhan ; en em gaout a raio hep dale, rak ann avel hag ar mor a zo mad d’ezhan da zont.\n— Brema emichans, eme ar roue, n’euz netra e-bed ken a gemend a virfe ouz-hoc’h da eureuji gan-en. — A gav d’e-hoc’h, eme ar brinsez ? Me wel er-vad ema va c’hastell aze ; na petra dalv ? Sellit mad out-han, roue Breiz, ha ne welit-hu ket eo prennet ann dorojou ? Koulskoude, penaoz ez inn-me ebarz, ma n’euz ket a alc’houesiou ? Ha ne d-euz hini, rak taolet int bet gan-en er mor, n’ouzounn pe leac’h, pa’z edounn o tont. Kasit unan euz ho perz da glask anezho e rouantelez ar pesked ha d’ho digas d’in ; anez m’her lavar d’e-hoc’h, birviken ne eureujinn.\n— Sad’ ama eur c’hoari all, eme ar roue ; foeltr biskoaz n’em euz gwelet merc’h par da hou-man. Ha perak ann diaoul ounn-me bet ken diot da vont keid all da glask eur c’hrek, p’am bije kavet dre ama koulz ha gwelloc’h eunn tamm brao ? Evelato, ha pa ne fellfe ket d’ezhi, eureujet e vezimp, pe e vezo gwelet, rak e feiz, n’ounn ket eat bete keit-man evit choum brema a zav krenn e-kreiz ann hent. Lavaret ne vezo ket war va lerc’h ez eo bet eur verc’h rok ha morgant treac’h d’in-me.\nAr roue a lavare ann traou-ze etre he zent, a c’hellit kredi, rak n’oa ket diot anezhan da vont da glemm kre diwar-benn ar pez brao-ze ; keuz en divije bet. — Ha penaoz, eme-z-han neuze kre d’ezhi, penaoz e vezo kavet ann alc’houesiou-ze, mar d-emaint du-ze e gweled ar mor, ne oar den e pe leac’h, nemet Doue hag ar pesked ? Gwelloc’h e ve, a gav d’in, lakaat ober alc’houesiou nevez, alc’houesiou aour evel ar re all ha kouls hag hi, pa c’hellot gant-ho serra ha prenna dorojou ho kastell. — Me n’em euz ezomm e-bed euz a alc’houesiou all, va alc’houesiou-me eo a fell d’in ha bez’ em bezo anezho, pe ni welo. Ma ne fell ket d’e-hoc’h, n’hoc’h euz nemet lavaret ha leuskel ac’hanoun da zistrei da di va zad. — Oto ! oto ! eme ar roue, hoc’h alc’houesiou ho pefe digan-en, ma venn evit rei anezho d’e-hoc’h ; ne gav ket d’in e c’hallfenn, gwasa zo ! rak n’euz den em rouantelez hag a ve evit ho c’haout hag ho digas d’in euz a weled ar mor. — Ha n’hoc’h euz ket aze Iann, eme-z-hi neuze, gwest a-walc’h eo d’ho c’haout, emichans, p’en deuz digaset ac’hanoun-me ama ha va c’hastell ivez ; n’euz nemet-han a gement a ve evit ober ar pez a lavarann, hag ober a raio, pe birviken me ne zimezinn gan-e-hoc’h : grit brema evel a gerrot, eur weach evit-mad.\nGreat e vezo, eme ar roue, ha dioc’h-tu ha kemenn Iann da zont d’he gaout. — Eunn dra-bennag a nevez a zo adarre, eme-z-han, ha n’em bezo peoc’h nag ehan e-bed evit doare, ken na vezinn maro ; deomp da welet, pa’z eo red. Ha Iann ha mont hag ar roue ha lavaret d’ezhan : — Ama, paotr, ez euz eur c’hoari all ; kalz a droiou ac’h euz great beteg-hen, hag ann dro-man ne vezo ket ar vihana ; ann diveza e vezo, a gredann, a-vad. Setu petra zo. Digaset ec’h euz ama kastell merc’h ar roue Fortunatus ; ha ne kwir ; — Ia da, eme Iann. — Eveseat ec’h euz out-han, prennet kloz e oa war-n-han ann doriou hag ar prenestrou, ha da zigeri anezho n’euz alc’houez e-bed. Ann alc’houesiou-ze a ioa gant ar brinsez p’ac’h euz digaset anezhi ama, hag, enn eur zont, e stlapaz anezho er mor, ha brema e lavar e ranko ho c’haout, petra-bennag ne oar den e pe leac’h emaint. — Ha penaoz, roue, e kavinn-me anezho ? — Me ne rann forz penaoz ho c’havi ; kavet e vezint pe diwall oc’h da groc’henn. — Mad ! mad ! eme Iann, pa’z eo red, ez inn. — Ha kuit ac’hano da gaout he varc’hik, enn eur grafat kostez he benn.\nEn em gavet er c’hoat ma’z edo, Iann a lavaraz : — Asa, va marc’h keaz, eme-z-han, me garfe beza maro pa zonjann e kement a zo red d’in da ober. Brema ez euz lavaret d’in gant ar roue e rankann kaout alc’houesiou aour ar brinsez, a zo kollet du-ze er mor, taolet gant-hi ne oar ket e pe leac’h. — Kea atao, Iann, eme ar marc’h, n’oud ket tost da baouez. Lavaret em boa d’id es pije bet keuz da veza kaset gan-ez ar c’hoz varvouskenn-ze. N’ec’h euz ket sentet ouz-in, ha brema e welez petra zo. Warc’hoaz, eme ar marc’h, ez aimp adarre enn hent evit gwelet ha ni a c’hello kaout ann alc’houesiou-ze.\nAntronoz, sada int-hi war ar mor glaz, hag ar marc’h ha lavaret da Iann : — Kleo gan-en, laka karga da ganoliou ha tenn hep distag, dioc’h ann daou du, ken na zeuio roue ar pesked da c’houlenn digan-ez petra a fell d’id. — Iann neuze a ra tenna gant he ganoliou, ken a gren ann douar hag ar mor, pesked hag all. Roue ar pesked a zeu d’he gaout hag a lavar : — Asa, Iann, pe seurt drouk hon euz-ni great d’id, lavar, evit dont da denna war-n-omp evel a rez ? — N’hoc’h euz great drouk e-bed d’in, eme Iann, ha mar tennann, evel a rann, eo dre m’am boa c’hoant da welet ac’hanoc’h ha da glevet gan-e-hoc’h eunn dra-bennag diwar-benn alc’houesiou aour a zo kollet er mor. Daoust ha n’ho pe ket kavet anezho ? — E feiz, Iann, ne oufenn lavaret ger d’id war gement-man ; meur a dra a vez kollet bemdez er mor ha labour a ve da glask ma ve rankout kaout anezho. Evelato, me ia da welet ha ne vezo ket gallet kaout ann alc’houesiou a c’houlennez, mar gellez lavaret d’in e pe du int kouezet er mor. — Penaoz e lavarfenn, eme Iann, ne ouzounn ket va-unan. Ann alc’houesiou-ze a ioa gant merc’h ar roue Fortunatus, pa’z edo o tont euz a di he zad da Vreiz, hag o veza ma oa drouk enn-hi, m’oar-vad eo e deuz strinket anezho er mor.\n— Mad ! mad ! eme roue ar pesked, mar kerez lezel ac’hanomp e peoc’h hivizikenn, me a lakaio digas anezho d’id, pe ne raio den, a gredann. — Peoc’h ho pezo, eme Iann, n’hoc’h euz brema nemet labourat. — Ha roue ar pesked gant eur zutadenn ha gervel ar re all d’he gaout, hag hi dioc’h-tu ha dont enn-dro d’ezhan stankoc’h evit gwenan enn eur gestad. Lavaret a ra d’ezho : — Tostait ama ann eil goude egile, ma welinn piou oc’h. Hag hi ha dont, hag ar roue, o sellet piz, a welaz n’edo ket ar miner enn ho zouez. — E pe leac’h eo choumet ann treineller fall-ze adarre, eme ar roue ? Hen-nez ne d-eo morse evit en em gaout gant ar re all, pa vez ezomm.— Ema hen o tont, eme unan euz ar pesked, eunn difred zo war he gorf, evel pa ve o sacha eur pez karrek war he lerc’h. — Asa, eme ar roue, petra eo d’id beza ken divezad o tont, lochore braz ma’z oud ! — E feiz, eme ar miner, me a ioa o sevel va lojeiz, hag evit ober va labour, e rankenn klask danvez ; sammet ounn c’hoaz, evel a welit, gant ar pez am euz kavet evit ober va c’hastell evel ma’z eo dleet. — Ha petra eo ann dra-ze ac’h euz kavet, eme ar roue d’ezhan ? — N’ounn dare, eme ar miner, gwelit hoc’h-unan. — Ar roue, pa zellaz out-han, a welaz ez oa ann alc’houesiou a glaske Iann anezho oant. — Sell, eme roue ar pesked da Iann, sad’ ama ann alc’houesiou a c’houlennez, m’oar-vad ; kemer anezho pa ec’h euz ezomm. Arabad eo dont hiviziken a-vad da ober poan e-bed d’e-omp, rak ni ne reomp gaou oc’h den hag a lez ann dud war ann douar, ha ne c’houlennomp digant-ho nemet ma lezint ac’hanomp ivez er mor, da veva ha da vervel. — Gwir a livirit, ha mar gellann, eme Iann, n’ho pezo drouk e-bed mui euz va ferz ; m’am euz great eunn tammik trouz d’e-hoc’h, oa rankout d’in ober evit kaout ann alc’houesiou-man. Ho trugarekaat eta, roue ; kenavezo ! — Ha da zistrei da Vreiz gant he alc’houesiou hag he varc’h.\nP’en em gavaz, e oe mall gant-han mont da gaout ar roue a oa lorc’h enn-han, pa welaz Iann distro ken abred. — Petra, eme-z-han, distro oud, Iann ? — Ia da, roue, ha gan-en, gwella a zo, ann alc’houesiou aour hoc’h euz goulennet. — Eunn den oud, Iann, eme ar roue, ha ne ouzounn ket petra da rei d’id evit kemend all a boan ec’h euz bet evid-oun. — Gwella a gavchenn a ve mad, eme Iannik, eo m’ho pe ar vadelez d’am lezel hiviziken da ziskuiza ; gwall dorret eo va c’horf gant al labouriou am euz great pell zo. Ne ve ket drouk d’in brema, a gredann, choum er gear hep mont da foeta hent dre gement bro a zo. — Hiviziken, eme ar roue, n’es pezo mui bale e-bed da ober, ha pa vezinn-me eureujet gant merc’h ar roue Fortunatus, me a zigollo ac’hanoud evit kement ac’h euz great evid-oun. Evit brema, e gwirionez, ez ounn re douellet gant ar brinsez-ze evit gallout ober netra all e-bed. Gortoz eta, Iann, da boan ne d-aio ket da goll. — Hag ar roue ha kemeret ann alc’houesiou aour, ha Iann kuit ac’hano.\nAr roue a ieaz dioc’h-tu gant ann alc’houesiou-ze da gas anezho da verc’h ar roue Fortunatus. — Enn taol-man, eme-z-han, ez oc’h d’in, rak ne gredann ket e c’hellfac’h digarezi pelloc’h beza va fried. — Nann, eme-z-hi ; n’em euz ken nemet eunn dra da gaout digan-e-hoc’h a-raok dimezi, ha kredi a rann em bezo ann dra-ze, p’am euz bet ann traou all. Ar reked-ze am euz da c’houlenn eo ma vezo devet e-beo Iann, e-kreiz leur gear.\n— Petra, eme roue Breiz ! Penaoz a rinn-me evit devi eur paotr en deuz great kemend a vad evid-oun, goude m’emounn o paouez lavaret d’ezhan e vije digollet mad divezatoc’h evid kement en deuz great. — Gwaz a ze, eme ar brinsez, mar hoc’h euz c’hoant d’am c’haout, eo red e ve great kement-se. — Mad ! mad ! pa’z eo red, e vezo great, rak n’eo ket eunn den a viro ouz-in da gaout ac’hanoc’h.\nSada beac’h, enn taol-man, war gorf Iann adarre ! Ar roue a laka kemenn d’ezhan dont d’he gaout. Iann, pa glev ez eo galvet gant ar roue, a zo lorc’h enn-han o kredi, war he vennoz, ez eo evit kaout he c’hobr eo enn dro-man. Paour keaz Iannik ! Distroet e vezo da benn d’id bremaik, pa glevi petra zo a nevez.\nSounn he benn gant-han, ez eaz da gaout ar roue ; izel e tistroaz ac’hano. — Petra zo, roue, eme Iann ; galvet ounn gan-e-hoc’h, am euz klevet. — Ia da, Iann, hag eur boan vraz eo d’in lavaret petra zo ; goude kement ac’h euz great, ne oufe c’hoarvezout gwasoc’h gan-ez, kleo : Merc’h ar roue Fortunatus a c’houlenn ma vezi devet e beo e-kreiz leur gear, ha barnet oud da veza devet ; rak-se ’ta gra brema da bak, kenta ma c’helli ; ne dalv ket d’id klask gina, devet e vezi, pa fell d’ar verc’h vrao-ze. — A zo mad, roue, eme Iann ; evelato, astenn d’in va huez e-pad daou zervez hed-a-hed a gavfenn a ve mad da ober va fakad. Ouspenn zo, ne ket brao distalia diwar ar bed ker buhan ha lavaret, rak marteze ne venn ket digemeret mad er bed all. — Daou zervez as pezo, Iann, dioc’h da c’houlenn. — Ho trugarekaat, roue, eme Iann, a ia ac’hano ker sioul ha tra, da gaout he varc’h d’ar c’hoat. Enn eur vont, e lavar out-han he-unan : — Sad’ ama penaoz ema ar rouanez, setu va gobr-me ; talvezout a ra ar boan mont d’en em laza evit ober vad da seurt-ze ; enn ho c’hreiz, evit doare, n’euz nemet mein e leac’h kaloun.\nIann en em gavet gant he varc’h, a lavaraz d’ezhan : — Deut ounn er weach-man da gimiada diouz-id evit-mad ; great ar stal gan-en, ha barnet ounn gant ar roue da veza devet e-beo e-kreiz leur gear. Kenavezo ’ta, va marc’hik keaz, en em guitaat a rankomp brema ; a-benn daou zervez hag hirio ne vezo mui nemet ludu ac’hanoun. — Sad’ aze petra eo choum hep senti ; ma n’as pije ket kemeret ar c’hoz varvouskenn-ze, e vijez kuit brema da veza devet. Evelato marteze ne vezi ket devet c’hoaz. Selaou gan-en : Ha n’ec’h euz-te ket eur mignoun-bennag e mechosi ar roue ? — Eo da, eme Iann ; unan am euz hag a rafe eur vad-bennag evid-ounn. — Mad ! eme ar marc’h ; kea d’he gaout ha lavar d’ezhan klask d’id eur voutaill, eur stouf d’he bounta, eur skrivell hag eur bros pe balouer. Ne d-euz ezomm netra e-bed ken. P’as bezo bet ann traou-ze digant-han, deuz ama affo d’am c’haout, ha me a lavaro d’id petra as pezo da ober.\nIann dioc’h-tu a zistro ac’hano da gaout he vignoun d’ar mechosi, hag en devoe digant-han ar pez a c’houlennaz ; ha d’ar red, kuit war he c’hiz, da gaout he varc’h d’ar c’hoat. He-man a lavar da Iann : — Skrivell mad ac’hanoun ha dastum er voutaill, gant ar palouer, ar boultreun ha kement a gouezo diouz-in. — P’en devoe great Iann ar pez a lavare he varc’h d’ezhan, ar voutaill ne oa ket hanter leun, na tost zo-ken. — N’euz forz, eme ar marc’h, laka dour ebarz da beur-garga anezhi, ha diwall d’he c’holl a-vad. Breman n’as pezo mui ken tra da ober nemet mont da gaout ar roue, ha lavaret d’ezhan e karfez ober da lochenn e-kreiz ar bern keuneud a zo dastumet da zevi ac’hanoud ; ha goulenn ive digant-han amzer da ober da bedennou, a-raok ma’z i da glask rouantelez ar Baradoz. Kas gan-ez eur skabell da azeza. Neuze, eat ebarz, e tenni da roched diwar da dro, ha gant ar pez a zo er voutaill e walc’hi da izili hag e froti anezho endra c’helli. Goude m’as pezo en em c’hlebiet evel-se penn kil ha troad, gant ar pez a choumo er voutaill, e walc’hi ive da roched, ha p’as pezo ket mad anezhi enn-dro d’id, e lavari d’ar roue c’houeza ann tan, pa garo, war-n-oud.\nIann a reaz penn-da-benn kement a ioa bet lavaret d’ezhan gant he varc’h, ha p’en devoe lavaret d’ar roue c’houeza ann tan, ar flamm dioc’h-tu a lammaz ker buhan gant ar c’heuneud, ma oent devet buhanoc’h evit n’am euz lekeat da skriva ann dra-ze ama.\nPa’z edo ann holl o keusia da Iann hag o lavaret ez oa pec’hed devi eur seurt paotr koant, eur paotr a galoun vad evel-d-han, setu neuze ha Iann hag ober eul lamm euz a douez ar glaou ruz, enn eur grena enn he holl izili gant ar riou ; n’oa ket evit herzel, eme-z-han. — Burzud ! burzud ! a lavaraz ann holl, eur zant eo pe eunn diaoul. — Ne ket eunn diaoul eo, eme ann dud o voda enn-dro d’ezhan ; sellit out-han peger kaer eo ! Ann hanter eo koantoc’h evit na d-oa a-raok. — Ha gwir a-vad, hag ann holl a ioa eno souezet ha mantret, a c’hellit kredi.\nAr brinsez, deut da zellet, a oe souezet ive kement hag ar re all, hag he c’haloun neuze o tont enn eunn taol da garet Iannik, o welet peger koant oa deut da veza, ar brinsez a lavaraz d’ar roue : — Sad’ aze eur paotr a-vad ! Ma vijec’h-hu bet ker brao den ha Iann, e vijec’h bet mellezour va daou-lagad, hag e vijenn bet euruz war ann douar. — Ha ma rafenn-me evel-d-han, eme ar roue d’ar brinsez, marteze e teufenn ive ker kaer ba ma’z eo ? — E c’hallfac’h dont marteze ; eme ar brinsez. Hou-man ne lavare ann dra-ze nemet evit paka ar roue, dre m’e devoa brema muioc’h a c’hoant da zimezi gant Iannik eget da vont d’ann dour d’en em veuzi.\nAr roue, ken diot hag eul leue briz, a laka digas di eur pez bern keuneud ; mont a ra enn he greiz evel Iann, ha dioc’h-tu e oe c’houezet ann tan war-n-han. Ne badaz ket pell tantad ar roue ; enn eunn taol-kount e oe mouget, devet ha pulluc’het kik, kroc’henn, eskern hag all, hep na choumaz anezhan nebeutoc’h evit netra. Evel-se e oe great eur paotr koant anezhan !\nNeuze ar brinsez laouen a lavaraz da Iann : — Te eo ec’h euz great ann taoliou kaera, te eo dre-ze a dle beza roue brema, ha roue e vezi, ha me da rouanez.\nHep dale e oe great ann eured gant-ho gant pep seurt lid ha levenez ; ha kredi a c’hellit e oe gant-ho eur friko ar seurt ne oa ket bet gwelet pell a ioa. Goude ma oe distaget dioc’h ann eured, Iann a ieaz da gaout he varc’h d’he gastell brankou, da lavaret d’ezhan petra a ioa c’hoarvezet, ha d’he drugarekaat evit kement vad en doa great d’ezhan abaoue ma oa deut euz a di he gerent. Ar marc’h neuze a lavaraz : — Brema me ia da zistrei d’am bro, n’am gweli mui hiviziken, rak hiviziken ken-nebeud n’es pezo ezomm ac’hanoun. Kenavezo ’ta evit-mad ! Lavaret em boa em bije great vad d’id endra c’helljenn ; great em euz, a gredann, hervez va galloud ; kenavezo da viken !\nHag ar marc’h ac’hano kuit d’ar gear, ha Iann d’he lez da gaout he rouanez iaouank.\nWar am euz klevet e oe euruz gant-hi e-pad he vuez, hag e oe ker mad out-han ha ma’z oa bet rok a-raok oc’h ar roue.\nEvit peur-lavaret brema : Ar marc’h a zo bet kemend all a hano anezhan er marvaill-man, a ioa tad Iannik, deut da zeski skiant d’ezhan ha d’he ren dre hent poaniuz ar vuez.\n↑ Livenn ar c’hein, échine du dos.\n↑ Difreta, détirer, faire allonger.\nAdtapet diwar « https://br.wikisource.org/w/index.php?title=Barvouskenn_ar_roue_Fortunatus&oldid=42429 »\nKemmoù diwezhañ degaset d'ar bajenn-mañ d'an 12 Gwe 2012, da 23:00.


Pajenn:Sales - Introduction d’ar Vuez devot.djvu/169 - Wikimammenn\nPajenn:Sales - Introduction d’ar Vuez devot.djvu/169\naction-se en ur fæçon excellant gant ur ferveur hac ur charite vras.\nContinuation eus ar memes discours var ar choas eus ar vertuziou.\nSAnt Augustin a lavar manific penaus ar re pere a so o commanç en devotion, a goumet certen fautou pere a so da veza blamet hervez ar rigueur eus al lesennou ar berfection, hac a so cousgoude meulabl abalamour ma zint sin-vad eus a un devotion excellant ur veich, pe da hini memes e servichont da zisposition. An amprehansion c’hros-se, pehini a angeandr scrupuliou bras en eneou ar re pere o deveus nevez quiteat an trein eus o fec’hejou, a so ur vertuz meulabl er gommançamant-mâ hacur sin certen eus ar burete a goustianç da zonet : hoguen ar memes aon-se a verite beza blamet er re pere a so avancet mad en devotion ; rac e calon ar re-se e tle ren ar garantez, pehini a chasse a nebeut-e-nebeut an amprehansion scrupulus-se.\nSant Bernard en e gommançamant a ioa leun a fermete hac a rustoni en andret ar re pere en em lequea dindan e ziredion : rac neuse souden e c’hanonce dezo penaus oa rer quitât ar c’horf ha dont gant ar speret hepquen betec ennàn. Pa gleve o c’honfession\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/169&oldid=124994 »


Journal de Renaud Camus, dimanche 23 septembre 2018\ncréée le lundi 24 septembre 2018, 11 h 18\nmodifiée le lundi 24 septembre 2018, 11 h 21Plieux, dimanche 23 septembre 2018, minuit & demi. L. m’a appris hier que son amie C. s’était suicidée, en se jetant par la fenêtre de ~~~ ~~~~~~~~ ~~ ~~~~, ~~~~~~~ ~~~~~~ ~~~~~ ~~~~. ~~~~~ ~~~~~~~~~~ ~~’~~~ ~~~~~~~ ~~~~ ~~~~ dévorait le nez, ~~~ ~~~~ ~~~~~~~~~~ ~~~ ~~~~~~~~~~~~~~~ ~~~ ~~~~ ~~~~~~~~~~, ~~~~~~~ ~~~~~ ~~~~ ~~~~~~ ~~~~ ~~~~~~~~~~, ~~~~~~ ~~~~~~~, ~~~~~~~~~~. ~~~~~ ~~~ ~~’~~~ ~~~~~~~ ~~~~~~ ~~~~~~ ~~~~~~~~~~~~ ~~~~ ~~~~~~~~~~~, ~~~~~ avant cette maladie-là, ~~~~ j’ignorais.\nL. ~~~~~~~ ~~~~~ ~~~~~~~~. ~~~ ~~’~~~~~~~, ~~~~-~~~. ~~~ ~~~~~ ~~~~~~ ~~’~~~~~~~-~~~~~ ~~~~~~, ~~’~~~~~~~~. ~~~~~~~~~~ ~~~~~ ~~~ ~~~~~~~~~ ~~~~~~ ~~~ ~~~~~~, ~~~~~ ~~~~ ~~~~~~~~~. ~~~~~-~~~~~ ~~~~~~-~~~ ~~~~~~~~~~ quand il y ~~~~~~ ~~~~ ~~~~~~~~, ~~~ ~~~ ~~~~~. ~~~~~ ~~~~~~~~~ ~~’~~~~~~ ~~’~~~~~~ ~~~~ ~~~~ ~~~ ~~’~~~~~~~~~, ~~~ ~~~~~~~~~~~. ~~~~ ~~~~~~~~ ~~~~~~~~~ ~~~~, ~~~ ~~ ~~ ~~~~~~~~~~. ~~~~~~~ ~~~ ~~~~ avions été atterrés ~~~~ ~~~ ~~~~~~~~~ ~~~ ~~~~~~ ~~~~~~~~~, ~~~~~~~~~~~~~~ ~~~~~ ~~~~ tiers.\nDes ~~~~~~~ ~~~~~~~ ~~~~ ~~~~~~~~~ ~~ ~~~~~~ ~~~~~ ~~~ ~~~~~~~ ~~’~~~~~~, ~~~ ~~~ ~~~~~~~~~ ~~~ ~~~~~~~~~~~~, ~~~ ~~~~~~~~~~ de rues étroites, ~~~~~~~~~~~~~~~ ~~~ ~~~~~~~~ ~~~~ ~~~~~~, ~~~~ ~~~~~~~~~~~~ ~~~ ~~~~ ~~~~~~~~~~~~~~~, ~~~~~ ~~~ ~~~~~~~~ ; ~~~ ~~~~~~ ~~~ ~~~~~ ~~~ ~~~~~~~~ ~~~~ ~~~~~~~ ~~~ ~~~~~, ~~~ ~~~~~ “~~~~~~~~” et des pochards — ~~~~~~ ~~~~ ~~~~~, ~~~~ ~~~~~~~~~~. ~~~~~~~ ~~~~ ~~~~~~~~ ~~~ ~~~~~~~~. ~~’~~~~ ~~~ ~~~~ ~~. ~~~~~~ ~~~ ~~~~~~~~ ~~~~~~~~~~~~~, ~~~ ~~~~ ~~~~~~~, ~~~~ ~~~ ~~~~, ~~~ ~~~~~~~~~~~~~ à l’œil que ~~~ ~~~~~~~~ ~~~ ~~~~~~~. ~~~ ~~~~~~~ ~~’~~~~~~ ~~~~~~ ~~~~ ~~ ~~~~~~~~ ~~~ ~~~’~~~ ~~~~~~~~~~, ~~~ ~~~ ~~’~~~ ~~~~~~~~ ~~~~~~~~~~~. ~~~~~~~ ~~~~ ~~~ ~~~ ~~~~~~~~~ ~~~ ~~~~ ~~~~~~~~~, néanmoins. J’en serais ~~~~~~~ ~~~~ ~~~ ~~~~ ~~~~~-~~~~~~~~, ~~~~~ ~~~ part.\nAucune ~~~~ ~~~ ~~’~~~~~~ ~~~~~~~ ~~~~~ ~~~~~~~~~~~~, ~~~~~~~~~, ~~~~~~~ ~~~~~ ~~~~. ~~’~~~ ~~~~ ~~~~~ ~~~ ~~~~~~ ~~~~~ ~~~~~ ~~~~~~~~~ ~~~ génie, et c’en ~~~~~~ ~~~~ ~~~~~~~~~~~. ~~~ ~~’~~ ~~’~~~~~~~~~ ~~~~ ~~~~ ~~~~ ~~~~~~~~ ~~~~. ~~~~~ ~~~~~ ~~~~~~~ ~~~~~~~~ ! ~~~ ~~~~~ ~~~~~~~ ~~~~~~~~ ~~~~~~~~~, ~~~~ ~~~~~~~~~~~~.\nvoir l’entrée du dimanche 23 septembre 2018 et ses 3 images dans Le Jour ni l’Heure


Tibeteg - Wikipedia\nUr yezh tibetek-burmek eo an tibeteg (བོད་སྐད་ bod skad) komzet gant tro-dro da 6 milion a dud e Tibet, Qinghai, Gansu, Sichuan ha Yunnan e Sina hag e Ladakh ha Sikkim en India hag e Bhoutan ha norzh Nepal.\nAzrannet eo an tibeteg e meur a zialekt. Hag e-mesk ar re-se, dialekt Lhasa, a zo ur sort "lingua franca" e-touesk an Dibetaned, zo ur langaj unsilabek-ton. Ar rDzong-kha, un dialekt all tibetek, zo langaj ofisiel ar Bhoutan. Goulskoude, dialektoù all, sort d'an Amdo, n'o deus ket ton ha n'o deus strollajoù kensonenn a-gent kompliket, hag a zistaol muoc'h ar re zo merket ba'n ortograf.\nNotet eo an Tibeteg gant un alfasillabeg bet krouet er VIIved kantved gant Thonmi Sambhota, eñv ministr ar roue Strong-btsan sgam-po, a-ziwar an devanâgarî. Bez so tregont lizherenn koublet gant pevar signoù diakritik implijet evit notiñ ar vogalennoù i, u, e, o. War kement-se vez laket teir gensonenn suskrit ouzhpenn, hag a zo moien gante cheñch ton ha lamet ur sachañ-alan, ha 4 gensonenn souskrit a-benn notiñ ar re dre ar staon pe ar re gant beg an teod war-gil. E-mesk ar langajoù tibeto-birman eo an tibeteg unan deus ar re goshañ testeniekaet, gant an tangout, ar birmaneg, an newareg hag ar meteieg\nLangaj klasik bouddhism an Asi Uhel, bez so e-barzh ur lizheradur pourvezet abaoe ar VIIIvet kantved.\nSkrivet e vez gant ar skritur tibetek. Dindan Unikod vez kodet deus 0F00 da 0F7F ar c'harakterioù tibetek. Set aze ar lizherenneg tibetek, e dbu can (karakteriou moulet), dbu med (skritur a-red pluenn) hag e trañsliterañ Wylie.\nLiammoù en diavaezAozañ\n Diwar-benn al lizherenneg\nWikipedia e tibeteg.\nAdtapet diwar « https://br.wikipedia.org/w/index.php?title=Tibeteg&oldid=1501698 »\nKemm diwezhañ d'an 14 Ebr 2013 da 17:44\nKemmoù diwezhañ degaset d'ar bajenn-mañ d'an 14 Ebr 2013, da 17:44.


Geologiezh ha torosennadur - Ar glad naturel - Dizoleiñ - Parc naturel régional d'Armorique\nVous êtes dans : Accueil >\tDizoleiñ >\tAr glad naturel >\tGeologiezh ha torosennadur\nlec'hiennoù da zaremprediñ >\nTi ar Vein e Kraozon\nTeuliad evit displegañ petra eo an dachenn dibar deus Breizh d'ar berc'hennerien douaroù\nDremmvroioù bamus a zo war ar Park, ha testenioù int deus e istor geologel. Savet eo ar tiriad diwar douaroù gouelezennek ha dre vras savet da vare ar paleozoek (hoalad kentañ). Distummet eo an douaroù-se, metamorfekaet ha treuzet gant tolzennoù mein-greun magmaek (plutonoù), evel tolzenn vrudet an Uhelgoad.\nAn heuliad gouelezennek paleozoik* savet gant ar mor a zo ennañ stummadoù mein krag ha skilt hag un nebeut anezho 'zo dreistordinal :\nleinioù tuchenn Menez Are pe re ar Menez C'homm a zo stummet gant krag armorikan. Begoù hir gourenez Kraozon a zo ivez. (Beg Penn ar Roz, Beg Penn-Hir ...) ;\nMein skilt ha kwartzit Plougastell a stumm kriblennoù Menez Are (Roc'h Drevezel) pe savenn gwelva Rosloc'hen a zo war an uhel a-us d'an Aon.\nWar-du ar C'hornog, e mor an Hirwazh ez eus inizi ha kerreg stummet diwar maen greun da vare oadvezh ar glaou uhelañ*. Gourenez Graozon a ya da sevel ur gwir virdi diavaez evit dizoleiñ geologiezh* bamus ar vro a zo ivez a dalvoudegezh broadel pe etrevroadel zoken.\nUnan deus palioù Karta ar Park a zo gwareziñ ar glad geologel. Ur brastres a zo war ar stern e gourenez Kraozon gant kenlabour ar 7 kumun evit krouiñ ur mirlec'h natur rannvroel a vez anvet "Tachenn dibar deus Breizh".


Pajenn:Morvan - Kenteliou hag istoriou a skuer vad evit ar Vretoned, 1889.djvu/446 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/446\npenn baz o trei azioc’h va fenn ; n’em boue nemet an amzer da drei a gostez ; ar vaz o coeza a zistagaz eun tam dioc’h eur roc’hel a ioa eno hag a rogas din va zoudanen. Neuze e clascas tec’het kuit varzu he vag, hogen ne rois ket a amzer dezhan. Scoet neuze gant ar strafuil-ze a zant an dorfetourien-vraz, en em daolas d’an douar var he c’hinou oc’h va fidi da lezel gantha he vuez. Ober a ris dezhan sevel ha goude beza her briateet, e liviris dezhan :\nPell e vouen araok dont abenn anezhan. Doue gouscoude a roaz nerz avoalc’h d’am c’homzou, hag\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/446&oldid=162646 »\nKemmoù diwezhañ degaset d'ar bajenn-mañ d'an 22 Mae 2020, da 10:45.


Pirc'hirinded da Enez Kythera - Wikipedia\nPirc'hirinded da Enez Kythera\nPirc'hirinded da enez Kythera. 1718. Eoullivadur war lien, 1,29m x 1,94m.Mirdi al Louvre\nLestrañ war-du Kythera. 1718. Eoullivadur war lien,1,29m x 1,94m. Kastell Charlottenburg\nPirc'hirinded da enez Kythera a zo ul livadur diwar zorn al livour gall Antoine Watteau e 1718, ha kinniget gantañ evel taolenn da vezañ degemeret en Akademiezh livañ ha kizellañ ar roue. Degemeret e voe en Akademiezh, ha krouet e voe a-ratozh-kaer ar rummad festoù galanterezh. Al livadur a c'haller gwelout hiziv an deiz e mirdi al Louvre.\nUn adskeudenn gwall zisheñvel a voe livet gant Watteau e 1718, anvet Lestrañ war-du Kythera. Perc'hennet e voe gant Frederig II Prusia. Hiziv an deiz ez eo diskouezet e kastell Charlottenburg e Berlin.\nEn Henamzer e oa un templ da Afrodite en enez Kythera. Un arouez eus plijadurioù ar garantez e oa an enezenn.\nAr c'houbladoù o vriata a zo arouezius eus ar garantez : mont da Gythera a dalvez kement ha mont da enezenn ar plijadurioù hag ar garantez.\nDisplann eo doare ar c'houbladoù a-zehou : etre dale, karantez, entremar ha displedoni emaint.\nA-wechoù e vez lavaret e talvez kuitaat Kythera kement ha dilezel plijadurioù an hoalerezh ha degemer re ar garantez-korf, evel tremen eus un huñvre d'ar gwirvoud.\nPirc'hirinded da enezenn Kythera e mirdi al Louvre\nAdtapet diwar « https://br.wikipedia.org/w/index.php?title=Pirc%27hirinded_da_Enez_Kythera&oldid=1763221 »\nLivadurioù Antoine Watteau\nKemmoù diwezhañ degaset d'ar bajenn-mañ d'an 15 Eos 2017, da 15:15.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Shane Cassells) (KildareStreet.com)\nResults 1-20 of 834,235 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Shane Cassells)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Shane Cassells)


Pajenn:Pompery - Quelennou var labour pe gonnidegues an douar, 1851.djvu/202 - Wikimammenn\nPajenn:Pompery - Quelennou var labour pe gonnidegues an douar, 1851.djvu/202\nclem aroc an nebeut a guézéquennet é vez da gaout ar marc’hou-zont, ben eun nebeut né vezint quet avoalc’h evit an niver vraz deus ar c’hézequennet a zeuint d’hô caout.\né-unan, pa eo guir peb bro zo disenvel en é labour, er boëd ac en é zoaré. Eguissé, lec’h guellad quement seurt quézec er Franz, né réont matreze nemet hô fallaat ac hô zivaload. A-hend-al, ar marc’h red ac ar gazec pouner zo ré zisenvel en no c’hiz ma eller guellad ar ouen gât-hô en eun doaré mad ha padus. Ma réont avechou eubeullien mad, muioc’h a veller c’hoas zivar nezô ac a ziscoézont ar c’hemmesq divalo deus quiz an tad ac ar vam, en eur fesson quer fal, ma né zallont quet ar ré quarter. Mes bez eo é quement rum a vez varlec’h ar c’henta quemmesc, é veller ispicial loënnet fal ha dizoaré, péré quendalc’hont doc’h araoc quiz ar ouen côz, en oc’h diguémérout adereô tailler ar c’hézec scaôn. Evel ez eo bet lavaret, en oc’h comz var ben ar zaoud,\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/202&oldid=141413 »


Toull ar Gornandoned - Wikimammenn\nLe Dault, 1950 (p. 82-91)\n◄ Yeunig Spradiz Toull ar Gornandoned Bertele ►\nBremañ ez eus pell-amzer, e veve e Sao-Penn-ar-Gêr eur c’here, Laou an Huere e ano. N’en devoa ket e bar da gempenn eur re voutou-ler. Annaig, e wreg, a oa hep mar ar wella da werza he marc’hadourez er foariou. Met an ozac’h hag e bried n’o devoa nemet en dra-ze da gaout bara d’o femp bugel ha d’ezo o-unan.\nHogen an abardaez-se, e oa eun arne spontus o sevel dreist kribell ar menez. Kurun a rae, luc’hed a darze da zalla o daoulagad d’an dud, glao a goueze gwasoc’h eget biskoaz.\nE-keit ha ma edo o bugale o tibri kreien (krign) yod kerc’h, Laou hag Annaig a oa an eil o sellout ouz egile.\n« Ma pad an amzer-mañ pell c’hoaz, » eme Laou, « ne c’hellimp ket gwerza hor bouteier-ler ken, rak piou a gredfe lakaat anezo e-kerz ar goañv ? Ar voutaouerien a vezo mat ar stal ganto. Gwell a ze ! Met ar gereourien geiz !… Gwir eo e c’hellin labourat eun nebeud c’hoaz, met va ler a vihana an tamm anezañ, ha n’hon eus gwenneg ebet ken ! n’eus eskenn (tamm) er guchenn !… Reuzeudig eo hor stad ! Hogen, Annaig bezomp feal da Zoue, hag heñ a bourvezo d’hon ezommou. »\n« Ya, Laou. » eme Annaig, « bezomp mat ouz Doue hag e vezo mat en hor c’heñver. »\nN’he devoa ket peurlavaret he c’homz ker fur, ma voe graet dao-dao war an nor.\nHuñvreou kaer a reas Laou hag Annaig. Ar baourez koz a zo dirazo par d’eur briñsez hag, evit o faea, a ra d’ezo dont da veza pinvidik-mor. Peziou aour a zo berniet en o c’hichen, ha kemerout a c’hellont kement ha ma plij ganto.\nTapet int pa zihunont. An hini goz, he filhou bepred en dro d’ezi, a zo astennet e-kreiz al ludu war an oaled. He fri, kamm evel beg eur sparfell, a zo stok ouz he chiñk (groñch) ; he zal a zo roufennet splann ; he chotou a zo krizet. An trouz a zo gant ar vugale a ra d’ezi divorfila, hag e trugareka ar c’here o lavarout, en eur rei eur c’horned d’ezañ : « Er c’horned-mañ e kavi peadra da zont pinvidik. »\nLaou a soñj en e huñvre. Emañ o vont da lavarout « Bennoz Doue » da Gatell, met houmañ a zo aet kuit.\nHa Laou er-maez da lonka eur banne aezenn-vintin. Klevout a ra komzou kounnaret ha malloziou ; Gwerzig hag e bried a zo war an hent bras o skraba o fenn, o chas o yudal en o c’hichen. An tan a zo kroget e ti Gwerzig, ha devi a ra kement tra a gav : keuneud, plouz, foenn, kreier hag all…\nLaou a soñj e komzou Katell : « Paeet e vezin ! »\nHeñ avat a zo laouen da veza digemeret ar sorserez. Perz a gemer, koulskoude, e chalamant Gwerzig a zo revinet tre.\nN’en deus ket digoret Laou e gorned c’hoaz. Ennañ e kav eun tamm paper hag eur c’houlaouenn.\n« Hag aze ez eus peadra da vont da binvidig ? Eun tamm paper hag eur c’houlaouenn ! Katell goz he deus graet goap ouzin ! »\nSavet eo e zorn da stlepel an traou-se pell dioutañ.\n« Mat ! n’her grin ket koulskoude, » emezañ. « Sellomp outo. Ha da genta ar paper. Skrivet ez eus warnañ. Gwelomp petra. » Hag e lenn :\nE-kreiz ar maen a zo e-kreiz an oaled, el lochennig-mañ, ez eus eun alc’houez hag eur bizou (gwalenn). Setu amañ da betra int mat : an alc’houez a zigor ar roc’hell a zo er penn pella da Doull ar Gornandoned, pa vez lakaet warnañ en eur lavarout : Digor da zigor ; an hini a vez ar bizou en e zorn ne vez ket gwelet. E-keit ha ma chomo ar c’houlaouenn war elum, ar roc’hell a chomo digor ivez pe, da vihana, a c’hello beza digoret. Met gwaz a ze d’an hini a vezo en Toull pa vezo maro ar c’houlaouenn ! Da viken e chomo eno !… Gwaz a ze d’an hini a vezo paket gant an deiz en Toull ! Lazet e vezo !!!\n« Alo ! » eme Laou, « setu kavet teñzoriou, rak ar gornandoned a zo paotred pinvidik ! »\nHa brevi a ra ar maen-kreiz en oaled, o lakaat e-giz-se e wreg da c’houlenn ha kollet eo e benn gantañ. Heñ avat a sko bepred, a ziskolp tammou ken ez a e vailh (morzol) diouz e zorn en eun toull. Eno e kav an alc’houez hag ar bizou.\nLakaat a ra ar bizou en e zorn ha gervel e wreg.\n« Petra a zo ? » eme Annaig.\n« Deuit da welout. »\nHag hi mont.\n« Met pelec’h emaoc’h eta ? » emezi.\n« Sellit ouzin. »\n« Kaer am eus sellout, ne welan nemet ar maen-oaled faoutet. »\nHag heñ a ra eur c’hrogad c’hoarzin hag a c’halv e vugale :\n« Laouig ! Annaig, Yannig ! Mari-Janig ! » (Egile ar galonig, ne oa ket gwall-vras c’hoaz.)\nDiredek a reont, hag e lavaront :\n« Tad, tad, pelec’h emaoc’h ’ta ? »\n« Klaskit, ac’hanoun ! Koukouk ! »\nA-benn eur pennad e tenn e vizou, hag heñ :\n« Ac’hañ ! n’oc’h ket gouest da gavout ac’hanoun ! »\nHag e c’hoarz eun abadenn hag e dud ivez.\n…Noz eo anezi. Deuet eo ar mare da vont da Doull ar Gornandoned.\nToull ar Gornandoned a oa en tu-all da Bontig-ar-Wern dindan an hent a gas da Gasteliin. Da vont ennañ avat e oa dao mont d’ober tro an Dreverz pe dro Rubuskuñv.\nBuan a-walc’h e tigouez Laou. An avel a c’houitell en Toull. Ken du hag en eur sac’h eo. Laou ne wel ket eur banne. Ken e teu aon d’ezañ. Petra emañ o klask en Toull-se ? Eun teñzor. Ha n’eo ket sot mont da glask eun teñzor e-lec’h ma n’eus bet kristen ebet morse ? Ha neuze da biou eo an teñzor-se ? Da laeron emichañs. Ha ma kouez al laeron war e chouk ? Echu gantañ…\nHag e teu war e giz. Evelato a-benn eur c’hrapadig, e ra Laou teir pe beder gammed e-barz. Ne glev seurt. Kement-all c’hoaz. Seurt ebet bepred. Kement-all adarre. E-giz trouz eskell a zo e krec’h an toull, stok ouz ar volz. Eur mell labous a ra eur pez taol d’ezañ e-kreiz e dal, ken a wel n’ouzon dare pet mil steredenn ha tregont.\nHag heñ war e giz. Raktal, setu eur bern kaouenned, gant eur vandenn askilli-kroc’hen (logod-dall), en dro d’ezañ, hag int reuz ganto avat da veza bet dihunet, bec’h d’ezo beza aet da gousket.\nStrafuilhet-holl, e c’hellit kredi, Laou a ya kuit. Mar deo kornandoned al laboused-se !…\nMet petra a lavaro Annaig ma teu Laou d’ar gêr hep digas netra gantañ ? Ar soñj-se a ra d’ezañ chom eno. Hag ez a, e galon o lammat d’an daoulamm ruz, hag ez a larkoc’h eun tammig hag eun tammig-all c’hoaz. Peoc’h a zo bremañ gant pep tra. Laou, war eur pondalez, a gendalc’h da vont pelloc’h. Er penn-all, setu eun diri (skalier, biñs). Ha Laou diskenn gantañ. Hag eur pondalez hag eun diri, hag eur pondalez hag eun diri-all.\nHa diskenn a ray d’an ifern ?\nHag eur pondalez-all adarre ; hemañ n’eus diri ebet er penn pella d’ezañ. Na teñval eo eno ! Ha Laou a glask gant e zaouarn. Eur roc’hell a zo dirazañ. Penaos mont larkoc’h ?\nHag eun trouz dudius a zeu betek e ziskouarn. Lavaret e vefe trouz flour peziou arc’hant hag aour o tañsal eun abadenn, kemmesket hag a-zaouiou, war ar vein-duf… Kreski a ra ar jabadao : eur c’harrad aour d’an nebeuta a ziskarger en eur veol staen.\nLaou a zo seder o selaou, hep tenna e alan. War-bouez diou gammed dioutañ emeur o palat aour. War-hed daou baz dioutañ e red eur ster aour, lirzin he hiboud. E benn o voudinellat, an derzienn gantañ, setu heñ da glask paka aour ; met, kaer en deus, ne gav dindan e zaouarn nemet begou lemm ar roc’h ma ’z eo spinac’het e vizied ganto. Dor ebet, digor ebet. Ha distrei a ray ac’hano ker paour ha ma ’z eo aet di ?\n« A ! traou Katell goz, » emezañ.\nHag e laka e vizou en e zorn hag e c’houlaouenn war elum, hag e alc’houez war ar roc’h, hag e lavar :\n« Digor da zigor. »\nHag ar roc’h a ra kerkent eun hanter-dro warni he unan, ha Laou a zo dallet gant ar sklerijenn a bar neuze warnañ. Dre ar frailh ez a war a-raok hag e chom harpet, alvaonet, laouen, badaouet.\nE-tal eur sal vras kaer-kaer emañ. Ne gred ket mont hiroc’h. Piou a zo o chom eno ?\nEur maread tud du-mouar, treid gavr d’ezo, a gerz dre ar palez-se. Ar roue a zo azezet war e dron. O niveri e deñzoriou emañ. Mat eo bet ar bloavez, ha seder eo. Ar gornandoned o devoa lakaet seiz batimant ha seitek-ugent da oueledi. Da heul ar peñseou-se o devoa dastumet seiz-ugent milion e peziou aour ; war an hentou o devoa laeret diwar goust seitek kant den ; el lanneier seiz kement-all ; aet e oa ganto, da werza, n’ouzon dare pet seiz ugent lost loen-kezeg.\nHag ar roue neuze a drugareka e vevelien eus o labour vat hag a bed anezo da dremen an noz el laouenedigez. Hag, en eur sal-all, ez eont ouz taol.\nHa Laou a zo e-unan e-tal toull an teñzoriou. Droug a zo ennnañ ouz ar gornandoned daonet-se. Int eta eo a ra d’ar bagou mont da goll e-kreiz ar mor bras ha war gerreg an aodou ! Int eta eo a laka an dud en douar ez-veo ! Ha kement-se evit kaout arc’hant ! an arc’hant a zo dirazañ eno ! Ha ne gasfe ket eus an arc’hant-se gantañ ? N’eo ket d’ezañ eo e vez dibunet seurt diotachou !\nHag e karg e c’hodellou, e vruched, e grubuilh, e gerc’henn, e vragou bras. Sammet eo e-giz eur marc’h-limon, ha keuz en deus peogwir ne c’hell ket kas muioc’h c’hoaz gantañ !… Sellout a ra ouz e c’houlaouenn. Hantet-zevet n’eo ken ; gallout a ray Laou dont en-dro ha kas traou gantañ avat !\nBralla (horjella) a ra gant e vec’h o vont er-maez. Hag e laka e alc’houez war ar roc’hell ; houmañ a zigor raktal. Hag heñ kuit. Laza a ra e c’houlaouenn, hag ar roc’hell a serr war an Toull. Ha Laou er c’hao teñval. Aezenn an noz a ra vad d’ezañ, rak torc’houezi a ra. Sevel a c’hell gant an diri. Digouezet er-maez, ez eo nec’het bras. Da belec’h mont gant e deñzor ? Ma kas anezañ d’ar gêr e teufe laeron marteze, hag an dud a lavarfe en deus hen laeret diwar goust Gwerzig…\n« O ! » emezañ, « eur maen bras a zo e-kreiz ar c’hoad. Gant traou Katell goz e tigorin anezañ da guzat va aour ennañ, ha den n’o c’havo eno. »\nOber a ra e-giz ma lavar. Ma ! va zud, sklankat a ra pa glev e deñzor o trouzal sart war ar maen. Na bihan eo ar re-mañ e-keñver ar re a zo du-ze ! « Ha ma tistrofen d’an Toull ? » emezañ. « Va goulou a zo hir a-walc’h an tamm a chom anezañ c’hoaz. Digas a rin ganin kement hag en dro genta da vihana ; ha gant an aour-se, me a breno tiez a roin e koumanant. Ha me, me eun aotrou ac’hanoun ! me a vevo diwar va leve ! na petra ’ta ? Na brao e vezo ar bed ! Laou an Huere a yelo da chom d’ar vourc’h, en eun ti bras, ar brasa ! en eun ti brao, ar brava ! hag ennañ e ruilho steriadou gwin ! hag ennañ e vezo friko war-lerc’h friko ! »\nHa Laou war an hent d’an Toull.\n« A ! » emezañ, « eur sac’had ar wech-mañ. »\nHa da gerc’hat eur sac’h ez a. M’hen dije bet eur c’harr-tumporell e vije aet gantañ, hep mar !\nKousket eo an holl en ti e-giz aelez, nemet Annaig a zo war-sao o c’hortoz Laou.\n« Deuet oun da glask eur sac’h da garga aour ! »\n« Mat ! mat ! ni a vezo eürus ! » eme Annaig.\nHa Laou d’an Toull. Gwelout a ra e krog en oabl ar stered da guzat o zachou aour ; diouz tu ar sav-heol emañ an deiz o vont da c’houlaoui. Hag, eur pennadig, e soñj chom hep mont larkoc’h, rak paper Katell goz a lavar : « Gwaz a ze d’an hini a vezo paket gant an deiz en Toull !… » Met e c’hoant da gaout aour a zo trec’h d’e aon, hag ez a. Eun taol gant e alc’houez hag emañ e-barz an toull.\nAr gornandoned a zo c’hoaz ouz taol. Sonerien a son o brava toniou. Laou avat ne blij d’ezañ nemet dañs an aour o vont en e sac’h, ha bounta a ra ennañ, me a lavar d’eoc’h. Ne chomo seurt war e lerc’h, sur mat ! Re-bounner eo e sac’h da samma war e gein, hag e stlej anezañ, betek an nor. Lakaat a ra e alc’houez war an nor, met houmañ ne flach ket.\nSpontet-holl, Laou a ya d’eur c’horn hag a chom tamolodet eno da c’hedal ar pez a zo da c’hoarvezout. E vleo a sav war e benn, e spered a ya kuit, hag e sko, e sko, e sko gant e alc’houez war ar maen. Netra, netra nemet eur neudenn-c’houlou a zeu davetañ, dre eur frailh. « Deiz eo ! an deiz ! » eme Laou ; « lazet e vezin ! O ! aour brein ! » Skei a ra c’hoaz. Netra, netra nemet youc’h ar gornandoned war al laer. Ar roue, a-barz mont da gousket, a zo aet da welout e deñzor, ha gwelout a ra eo nijet kuit. Mont a ra en egar, hag e lavar krouga ar gornandoned holl, ma ne zigasont ket en-dro a-benn eun distera, e-lec’h m’edont kent, kement a zo aet kuit !\nFurchal o falez a ra ar gornandoned. Gwelet eo Laou gant unan anezo a laosk eur you ! hou ! hou ! ker kreñv ma tired ar re-all. Paket eo Laou ha kaset dirak ar roue.\nPaket eo Laou daoust d’e alc’houez, d’e c’houlaouenn, d’e vizou, rak pa vez deiz an traou-se ne dalvezont da netra.\nAr roue a varn al laer daonet. « Aour eo a faot d’it ? » emezañ, da Laou. « Sebeliet e vezi en aour ! »\nHag eun abadenn dañs-tro a raer en dro d’ar paour-kaez kere. Starda a ra muioc’h-mui ar gornandoned ar c’helc’h o deus graet. Trei a reont buanoc’h-buana. Bralla a ra Laou, plega a ra, daoubleget eo, koueza a ra, emañ war e grabanou, er c’hao emañ, ruilha a ra war an aour, mouget eo…\nKen a glever eur vouez maouez. Ar gornandoned a dav gant o c’hoari. Souezet-maro, Laou a wel Katell goz war dreuzou ar palez. N’emañ-hi ket tre ennañ ma koll he filhou, ma n’eo ken he dremm ar memes hini. Ar sorserez a rae doñjer da Laou a zo bremañ eur briñsez ar gaera. Ar roue a ziskenn diwar e dron hag a ya d’he diarbenn ; ar gornandoned e stou dirazi e-giz dirak o rouanez.\nGoude beza komzet ouz ar roue, ez a rouanez ar gornandoned da gavout Laou, hag e lavar : « Laou, c’hoant am eus bet da c’houzout ha ker fur e vijes bet ha ma’z out bet mat ouzin. Hogen da sod out aet pa ’z out digouezet war eur bern aour. Met, o klask kaout re, e kollez pep tra ! N’az pezo ket eul liard ! Hag ar yalc’had ac’h eus roet da vaen ar c’hoad a chomo ennañ. Ar roue, va fried, a zistaol d’it ar gaou ac’h eus graet outañ, abalamour ma ’c’h eus digemeret ac’hanoun en da di en noz all ; met n’az pezo nag aour na netra. Ha n’a ken da sevel kestell el loar. Bez laouen gant ar pez ac’h eus bet digant Doue… Koulskoude, peogwir out bet mat em c’heñver, dal ar plad houarn gwenn-mañ. Teir gwech bemdez e teuio d’it ennañ ar pez a vezo ret du-ze d’ar predou. Kae eta ha dalc’h soñj d’ober vad atao d’ar re baour. Kae ha ped Doue evidomp ma vezo berraet hor poaniou. »\n« Hag a rin, itron vat. »\n« A-raok mont kuit, e c’houlennan ouzit ober eun abadenn ganin. »\n« Ober a walc’h a rin, itron vat. »\n« Ya, rak me a zo bet lavaret diwar va fenn e vije echu va foan pa c’helljen dañsal gant eun den kere eus e vicher, ur wreg vat ha pemp bugel d’ezañ. »\n« Me a zo ho ten marteze neuze, itron, rak kere oun eus va vicher, Annaig va gwreg a zo ar wella a oufe den da gaout, ha pemp bugel koant a zo du-mañ. »\n« Doue ra vezo benniget eta ! Kemer eun dra bennak da rei nerz d’it. Seblant skuiz a zo warnout. »\n« Ha skuiz oun ivez, itron. Ho tud aze o deus graet d’in c’houezi yen ha semplaat. Mat o deus graet. Kement-se a oa dleet d’in. »\n« Dal, eur banne gwin a ra vad d’ar galon. »\n« Ho trugarekaat, itron. »\nEva a ra Laou. E keit-se, ar sonerien a laka c’houez en o seier. O c’hanaouenn-dañs a zo houmañ a lavaront hep ehan :\n« Dilun, dimeurz, dimerc’her. You ! »\nHa Laou, biz-ha-biz gant ar rouanez, da gana :\n« Dilun, dimeurz, dimerc’her,\nDiriaou ha dirgwener… »\n« You ! hou ! hou ! » eme ar gornandoned. « Start ! start ! start ! »\nHa Laou adarre :\nDiriaou ha dirgwener.\nDisadorn ha disul,\nHag echu ar sizun ! »\nHag ar roc’hell a zo frailhet ; hag an Toull n’eus ken anezañ ; hag ar gornandoned a zo nijet d’ar Baradoz, echu o finijenn ganto ; hag ar maen a oa e-kreiz ar c’hoad a zo aet kuit ha Laou a zo e-unan, gant e blad houarn gwenn, e-kreiz an hent bras.\nHag heñ d’ar gêr. Annaig n’eo tamm laouen ebet pa wel anezañ o tistrei, netra gantañ nemet eur plad houarn-gwenn en e zorn, hag e sac’h goullo war e chouk.\nHag hi a ziframm ar plad a-dre daouarn Laou hag a stlap anezañ er porz.\nLaou a lavar :\n« Ra vezo krampouez war ar plad ! »\nHa d’Annaig :\n« It da gerc’hat ar plad, Annaig. »\n« Kit da gousket gant ho plad : pez diot a zo ac’hanoc’h ! Gourvezet out bet war an aour ha n’eus ket deuet eul liard ganez ! »\n« Alo, koantiz, ne felle ket da Zoue. »\n« A ! Laou, gwir eo. Ni ne soñjemp tamm ebet e Doue pa vezemp oc’h huñvreal beza pinvidik. Abalamour da ze, sur mat, eo n’eus ket fellet d’ezañ rei netra d’eomp. Ra vezo benniget ! Ha ni, bevomp mat en hor stad, ha perz hor bezo eun devez er Baradoz dudius. Ma, Laou, mont a ran davit ar plad. Hennez ne dorro ket da vihana : eun dra vat eo eta. Pardonit d’in, va Laou gaez, da veza bet re daer. »\n« Pardonet oc’h pell ’zo. »\n« Bennoz Doue d’eoc’h. »\nHa mont a ra da gerc’hat ar plad. Na souezet eo o kavout warnañ krampouez melen doare vat d’ezo !\nGant levenez e lamm en ti, en eur lavarout :\n« Sellit eta, Laou, krampouez amanennet war ho plad, ha viaouet int zoken. Eur fest ! »\n« Ya, » eme Laou, « ha kement ho pezo c’hoant da gaout a zeuio warnañ. »\n« O ! Laou, bennigomp eta an Aotrou Doue. Na mat eo bet ouzomp memes tra ! Labouromp start da servija anezañ ervat. »\nHere, du ha kerzu 1901.\nAdtapet diwar « https://br.wikisource.org/w/index.php?title=Toull_ar_Gornandoned&oldid=149602 »\nDernière modification le 6 C'hwe 2019, à 14:26


Archives des Actualités - Page 15 sur 21 - .BZH - L'extension internet de la Bretagne\nPleveleg zo ur gumun vihan war ar maez en Il-ha-Gwilen. E miz Kerzu e oa bet lakaet he lec’hienn internet nevez enlinenn gant an ti-kêr. Setu a oa un digarez evit cheñch ivez anv an domani. Pemp miz zo e teu ar gumun war wel gant...\nUr benveg marketing tiriadel eus an dibab eo ar .bzh. Gantañ e c’hall ar strollegezhioù ober traoù a-leizh. Talvoudekaat al lec’h m’emaint eo an hini kentañ, moarvat. Pa implijit ur chomlec’h gant .bzh e lavarit...


Breton (br) : Template “shotwell” : Bionic (18.04) : Translations : shotwell package : Ubuntu\nTranslated and reviewed by Clyde on 2018-09-10\nAozañ skeudennoù brudet\nUn aozer skeudennoù aes da implij ha buan eo Shotwell, savet evit ar burev GNOME. Leuskel a ra ac'hanoc'h da enporzhiañ fotoioù diwar ho luc'hskeudenner pe ho kantenn, aozañ anezho diouzh an deiziad, ar sujed, ar priziañ zoken. Gallout a reer kemmañ ar skeudennoù en un doare diazez gantañ, da skouer adventañ, tennañ an daoulagad ruz, kemmañ al livioù ha plomaat. Ne vez ket distrujet ar skeudennoù orin gant kemmer fotoioù Shotwell, ar pezh a leusk ac'hanoc'h da glask ha da zifaziañ.\nUr wezh prest e c'hell Shotwell uskargañ ho fotoioù war-zu lec'hiennoù web evel Facebook, Flickr, Picasa (Google Plus) ha reoù all c'hoazh.\nGant Shotwell e c'heller ober gant JPEG, PNG, TIFF hag ur bern stummoù restroù RAW.\nAozañ ho skeudennoù\nContributors to this translation: Clyde.


Roparz Hemon, un ene tan, Pierrette Kermoal (2002) | A ! Lenn...\nRoparz Hemon, un ene tan, Pierrette Kermoal (2002)\nUn dastumad studiadennoù war lod eus oberennoù Roparz Hemon a vez kinniget amañ gant an oberourez. E komz-plaen pe e barzhoniezh, lakaet keñver ouzh keñver gant oberennoù tud all pe studiet div ha div, pe o-unan.\nEvel boaz em eus lennet al levr, brokus, gant interest ha plijadur. Displeget e vez don, dielfennet munut. Degaset en deus soñj din eus oberennoù ‘zo (Roparz Hemon a lennen pa oan o teskiñ brezhoneg, dre vras, ha n’em eus ket graet nemeur abaoe !), roet c’hoant din d’o adlenn evit ar re a anavezen dija, pe d’o lenn evit ar re all (barzhoniezh).\nKoulskoude, erru er fin em eus ar santimant eo un tammig untuek an enklaskoù. Un displegadenn a dalvez evit kalz oberennoù : emskiantek e oa Roparz Hemon eus levezon bras-meurbet e oberenn veur : Gwalarn, war lennegezh ar brezhonek. Ha reiñ a ra e soñj war an dra-se en e oberennoù, hervez ar bloaz m’int bet skrivet. Ma, degemer a ran ar mennozh-se hep ginañ ! prouet e vez ouzhpenn ur wezh el levr. Met lakaet e vez ar skrivagner war ur sichenn marmor, n’eus nemet ur meizad glan anezhañ, en ur mod.\nPadal, e karfen-me ober donoc’h anaoudegezh gant an den, en deus laosket dre ret roudoù niverus en e skridoù ivez. Kutuilhet e vez unan bennak ur wezh an amzer a-hed al levr… met dre vras e choman gant va sec’hed war an dachenn-mañ.\nGouzout a ran n’eo ket aes, e oa Roparz Hemon un den kuzh. N’on ket sur eo posubl zoken. Met karout a rafen gellet tostaat muioc’h outañ.\nDanvez ul levr all, marteze !\nThis entry was posted on Lun, C'hwevrer 4th, 2019 at 21:04\tand tagged with Ene, Hemon, Kermoal, Pierrette, Roparz, tan and posted in Brezhoneg, Skridoù-esae, Studiadennoù.\tYou can follow any responses to this entry through the RSS 2.0 feed.\n« Martial Menard, ur breur er stourm, Charlie Grall (2018)\nÉloge de l’hypocrisie, Olivier Babeau, Frañs (2018) »\n2 responses to “Roparz Hemon, un ene tan, Pierrette Kermoal (2002)”\nMeurzh 11th, 2019 at 16:24\nUl levr all a zo bet, diwar-benn barzhonegoù R. Hemon: A-youl ar gwent. Sur a-walc’h eo dedennus-kaer ivez.\nMeurzh 11th, 2019 at 18:57\nYa, sur ! met dale ‘m eus war an dra-se, n’em eus ket lennet nemeur barzhoniezh Roparz Hemon, just ar c’homz-plaen, poent e vije din kregiñ ganti… ha gwelloc’h eo din ober va soñj va-unan a-raok lenn dielfennadurioù Pierrette Kermoal, dedennus atav.


Kaozeal:Kornichon — Wikipedia\nGwir eo, n'eo ket difennet kenlabourat (evit se eo graet ar genlabourerien) war pennad ebet ... nemet ouzh lod, e-barzh pennadoù krouet ganto, evel Kristina Danmark. Bianchi-Bihan 17 Gwe 2011 da 19:41 (UTC)\nc'hwervelled[kemmañ ar vammenn]\nTennet em eus an anv c'hwervelled da c'hortoz abalamour ma ne anavezan dave ebet. An danvez a oa "Ar c'hornichon, pe c'hwervelled, pe c'hoazh kokombrez-bihan"--Kadwalan 12 Her 2011 da 20:23 (UTC)\nNe'm eus ket gwelet e oa bet tennet, lakaet em eus un goulenn daveoù. Ma n'eus respont ebet e vo gallet lemel kuit a-benn un toulladig devezhioù. N'eus forzh penaos, blaz an ijinadenn a zo gant ar "c'hwervelled"-se, ha gwall souezhus eo an dibenn -ed evit legumaj.--Trec'hlid mitonet 13 Her 2011 da 08:17 (UTC)\nUn tamm faltazi, ha n'emañ ket e lec'h er pennad. Bianchi-Bihan 13 Her 2011 da 08:31 (UTC)\nC'hwervell (c'hwervelled el liester) : conichon. Yann-Baol an Noalleg, Geriadur ar Geginouriezh, Preder, 2011, p. 22.--Gwendal 1 Du 2011 da 18:25 (UTC)\nIjinet gant an oberour moarvat: ha distaget penaos gantañ? N'eus nemet lakaat evel notenn er pennad gant an daveenn. Bianchi-Bihan 1 Du 2011 da 18:35 (UTC)\nkorbronnig(où) gant freelang.com.--Gwendal 1 Du 2011 da 18:32 (UTC)\nUr farsadenn. Bianchi-Bihan 1 Du 2011 da 18:35 (UTC) Meneget aze: http://br.wikipedia.org/wiki/Wikipedia:Kumuniezh/An_davarn/sizhunvezh_37,_bloaz_2011#Kornichon... Bianchi-Bihan 1 Du 2011 da 18:52 (UTC)\n«C'hwervell (c'hwervelled el liester)» e-barzh ul levr nevez-embannet? Un dibenn -ed evit legumaj? Chom a ran digompren.--Trec'hlid mitonet 1 Du 2011 da 20:30 (UTC)\nAdtapet diwar « https://br.wikipedia.org/w/index.php?title=Kaozeal:Kornichon&oldid=1090484 »\nKemmoù diwezhañ degaset d'ar bajenn-mañ d'an 1 Du 2011, da 20:30.


Nukleel Bro C'hall : politikerezh an energiezh, un islonk a follentez\nPublié le 2/10/16 10:41 -- mis à jour le 00/00/00 00:00\n5.000 a dud oa o vanifestiñ disadorn etre kreizenn lastez La Hague ha chanter an EPR Flamanville.\nPorzh Dielette, e traoñ keriadenn sioul Flamanville : ul lec'h brav, fouetet gant ar pevar avel, bro Jacques Prévert ha tost ouzh Breizh Veur, un natur hag ul labour douar chomet kazi evel m'e oant, ma ne vefe ket... poubelenn Bro C'hall hag ar bed, al lec'h ar muiañ «nuklearised» er bed.\nGant lastez broioù all (Japan, Bro Alamagn...), hag ul lec'h raktresoù brasoc'h c'hoazh eo ; hini an EPR (European Pressurise Reacteur). E penn kentañ e oa ur raktres european, graet e veze «trede remziad» dioutañ, e amerikaneg «Evolutionary Pressurized Reacteur», krouet e 1992.\nMet start e oa bet ar chanter, gant meur a fazi, meur a c'hwitadenn. Hiziv an deiz e vez lavaret e vefe bet kollet 100 milliard a euroioù gant ar chanter-mañ hep gounit an disterañ gwened na gilowatt...\nReaktourien nukleel bro Frañs (un tri-ugent bennak) a zo kazi holl tost ouzh 30 vloaz. Neuze e oa ret da c'houarnamant stad c'hall kemer un divizh ; kenderc'hel, kempenn ar re gozh, sevel reoù nevez ?\nMet n'eo ket kalonek ar stad : ne vez ket savet kreizennoù nevez, met tout an dud a oar pegen dañjerus eo ar re gozh... Neuze, en un hent dall emañ bro Frañs, pa vez bro Alamagn gant ul lañs brav war dachenn an energiezhoù all (heol, avel, dour...).\nSetu neuze un dibab evit an dazont : ur vro gant un tredan danjerusoc'h danjerusañ da broduiñ, lastez hir spontus da zistruj (daou gilo dre annezad produet pep bloaz) gant lec'hioù leun chouk (La Hague, Bure...) ?\nHa ne oa 'met 5.000 den evit lavarout d'ar stad e oa ret paouez gant ar marv a zo e fin an hent ? Gant manifesterien zo, e oa bet huchet «Flamanville, Tchernobyl !»\nGoude ar valeadenn etre an daou lec'h, gant avel greñv ha barradoù glav, setu ul lodenn eus ar pezh oa bet lavaret gant Chantal Cusnier hag e vignoned, e anv «Sortir du Nucléaire Breizh» :\n« Ne gredomp nag en tu dehou, nag en tu kleiz. E Flamanville n'eo ket nevez ar stourm. Dek vloaz dija bez' oa dekvedennoù a vanifesterien e Cherbourg, emaomp hiviz an deiz en ur prantad kizidig kenañ evit politikerezh nukleel bro C'hall ; kant milion a euroioù a zo aet kuit en aner. Ret e vo d'an dud speredek, a-stroll, dont a-benn eus islonk ar gudenn nukleel e lec'h emañ bro C'hall oc'h en em veuziñ ».


Marv Eo Fanch - Fañch Jestin\nMarv Eo Fanch\n24 danevell bet savet gant oberour "Interamant Toñ Zidor"\nAprès "Interamant Ton Zidor", voici un nouvel ouvrage, plein d'humour, d'invention, de sensibilité, d'intensité dramatique parfois, dans une langue vivante et simple, au plus proche des racines du breton.\nUn livre facile à aborder pour l'apprenant, divertissant pour le lecteur averti.\nGoude "Interamant Ton Zidor", setu istorioù, mojennoù ha danevelloù all. Traoù bet bevet da vad, met kempennet tamm pe damm; lod all ijinet penn-da-benn; lod c'hoazh a c'hoari gant skridoù skrivagnerion vrudet...\nFiche détaillée de "Marv Eo Fanch"\nAuteur : Fañch Jestin\nEAN13 : 9782915623277


Aleksander Kwaśniewski (distaget [alɛˈksandɛr kfaɕˈɲɛfskʲi] e poloneg) (ganet d’ar 15 a viz Du 1954 e Białogard) zo ur politikour polonat. Etre 1995 ha 2005 e oa prezidant ar republik.\nEn amzer ar renad komunour e voe ministr evit ar yaouankiz, etre 1985 ha 1987, dindan ar jeneral Wojciech Jaruzelski. Da vare cheñchamantoù demokratel 1989 e kemeras perzh en anv ar strollad komunour PZPR en taolioù-krenn gant ar sindikad Solidarność, an iliz katolik ha kement zo. Goude diskar ar strollad komunour e teuas da vezañ prezidant ar strollad sokial-demokrat SdRP.\nE 1995 e voe dilennet da brezidant, trec’h war ar perzidant kent Lech Wałęsa. Hag addilennet e voe adarre evit pemp bloaz e 2000. Ne c’halle ket en em ginnig un trede gwech avat, rak difennet eo gant bonreizh Polonia.\nPa oa prezidant e roas e zilez eus ar strollad SdRP evit bezañ prezidant an holl Boloniz. E-pad e respet e teuas Polonia da vezañ ezel eus Aozadur Feur-emglev Norzh-Atlantel (NATO) hag eus Unaniezh Europa. Skoulmañ a reas darempredoù mat gant pennoù stadoù estren evel George W. Bush (Stadoù Unanet), Valdas Adamkus (Lituania), Rudolf Schuster (Slovakia), Václav Havel (Tchekia) ha Leonid Kucxma (Ukraina). Daoust ma oa deuet-mat Kwaśniewski gant ar bobl e voe kavet abeg alies en e bolitikerezh.\nLech Wałęsa Prezidant Polonia\nKerzu 1995 – Kerzu 2005 War e lerc'h:\nAdtapet diwar « https://br.wikipedia.org/w/index.php?title=Aleksander_Kwaśniewski&oldid=1454042 »\nDernière modification le 3 Ebr 2013, à 02:12\nKemmoù diwezhañ degaset d'ar bajenn-mañ d'an 3 Ebr 2013, da 02:12.


Pajenn:Le Gonidec - Bibl Santel pe Levr ar Skritur Sakr, eil levr.djvu/322 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/322\n74. Pa glevaz Jonatas lavariou Apollonius, é oé strafiḻet bété gwéled hé galoun : dilenna a réaz dék mil dén, hag éz éaz er-méaz eûz a Jéruzalem ; hag hé vreûr Simon a zeûaz d’hé gen-nerza.\n75. Hag hî a ziazézaz hô c’hamp é-tâl Joppé, ha tûd kéar a zerraz hô dôr out-hô (râk tûd Apollonius a oa da ward é Joppé) : ha Jonatas a stourmaz out-hi.\n76. Hag ar spoun̄t ô véza kroget er ré a oa ébarz, é tigorchon̄t d’ézhan̄ ; ha Jonatas a biaouaz Joppé.\n77. Pa glevaz Apollonius kémen̄t-sé, é kéméraz gan̄t-han̄ tri mil marc’hek, hag eunn armé vrâz.\n78. Hag hén̄ a gerzaz ével p’az ajé étrézég Azot, ha râk-tâl en em daolaz er gompézen, ô véza m’en doa kalz a varc’heien, é péré é lékéa hé fisian̄s. Ha Jonatas a iéaz war hé lerc’h étrézég Azot, hag é rôjont ann emgann.\n79. Apollonius en doa lézet mil marc’hek é-kûz war hé lerc’h enn hé gamp.\n80. Hôgen Jonatas a anavézaz pénaoz é oa aozet spiou war hé lerc’h : ann énébourien éta a c’hrounnaz hé gamp, hag a daolaz kalz darédou oud hé dûd adaleg ar mintin bétég ar pardaez.\n81. Hôgen tûd Jonatas a choumaz stard ével m’en doa gourc’hémennet d’ézhô : ha kézég ar ré all a zeûaz da skuiza.\n82. Neûzé Simon a dôstaaz gan̄d hé dud, hag en em daolaz war ar vrézélidi war droad : râg ar varc’heien a oa skuiz : hag ar vrézélidi a oé dispennet gan̄t-han̄, hag a dec’haz.\n83. Hag ar re a oa bét skiñet dré ar gompézen, a dec’haz da Azot, hag a iéaz é templ Dagon hô idol, évil béza dieûb énô.\n84. Hôgen Jonatas a zevaz Azot, hag ar c’heriou diwar-drô : hag hén̄ a géméraz hô dibourc’hou, ha templ Dagon, hag a zevaz ar ré holl a oa bét tec’het enn-han̄.\n85. War-drô eiz mil dén é oé lazet, pé gan̄d ar c’hlézé, pé gan̄d ann tân.\n86. Jonatas a zavaz hé gamp ac’hanô, hag a ziazézaz anézhan̄ é-tâl Askalon : hôgen tûd kéar a iéaz d’hé ziambrouga gan̄t kalz a énor.\n87. Ha Jonatas a zistrôaz da Jéruzalem gan̄d hé dûd, ha kalz a zibourc’hou gan̄t-hô.\n88. Ha chétu pétrâ a c’hoarvézaz : pa glevaz ar roué Aleksan̄dr kémen̄t-sé, é savaz Jonatas enn eur c’hloar vrasoc’h c’hoaz.\n89. Kâs a réaz d’ézhan̄ eur vac’hig aour, ével ma eur boazet da rei da géren̄t-nés ar rouéed. Rei a réaz ivé d’ézhan̄ Akkaron, hag hé holl harzou, enn hé gers.\nAntiokus mâb Aleksandr a râ kévrédigez gan̄t Jonatas.\n1. Neûzé roué ann Éjipt a strollaz eunn armé, a oa ével ann tréaz a zô war aod ar môr, ha kalz a listri : hag hen̄ a glaské kémérout dré douellérez rouan̄télez Aleksandr, hag hé staga oud hé rouan̄télez hé-unan.\n2. Mon̄d a réaz er Siria gan̄t geriou a béoc’h, hag ann dûd a zigoré hô c’heriou, hag az éa d’hé ziambrouga ; râg ar roué Aleksandr en doa gourc’hémennet mon̄d d’hé ziambrouga, ô véza ma oa tâd-kaer d’ézhan̄.\n3. Hôgen kerken̄t ha m’az éa Ptoléméus enn eur géar, é lékéa eur gward brézélidi enn-hi.\n4. Ha pa dostéé oud Azot, é oé diskouézet d’ézhan̄ templ Dagon a oa bét devet, ha dizeriou kéar Azot, hag ar c’horfou-marô dilézet war ann douar, hag ar grac’hellou a oa bét savet a-héd ann hen̄t évit gôlei ar ré a oa bét lazet er brézel.\n5. Hag hî a lavaraz d’ar roué pénaoz en doa Jonatas gréat kémen̄t-sé, évit lakaad da zével kâs out-han̄ enn hé spéred. Hôgen ar roué a davaz.\n6. Jonatas az éaz da ziambrouga ar roué da Joppé gan̄t kalz a fougé. En em zaludi a réjon̄t, hag é kouschon̄t énô.\n7. Jonatas a iéaz gan̄d ar roué bétég ar ster a c’halveur Éleuterus ; hag é tistrôaz da Jéruzalem.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/322&oldid=163864 »\nKemmoù diwezhañ degaset d'ar bajenn-mañ d'an 29 Eos 2020, da 14:29.


Emgann Abrittus - Wikipedia\nEmgann Abrittus, anvet ivez Emgann Forum Terebronii a c'hoarvezas e Scythia Minor e deroù miz Gouere 251. An impalaer roman Decius hag e vab Herennius Etruscus a stourmas ouzh ar C'hoted hag o roue Cniva. Faezhet e voe ar Romaned, dreist holl peogwir n'en-doa ket ar jeneral Trebonianus Gallus argaset anezho en un doare argadus a-walc'h. An daou impalaer a voe lazhet.\nMoneiz Decius, an impalaer roman lazhet e Abritus\n21 gouere 251\ntrec'h ar C'hoted\nImpalaeriezh roman Goted\nHerennius Etruscus† Cniva\nGoude an emgann e sinas Trebonianus Gallus ur peoc'h gant ar c'hoted hag a aotre anezho da virout o freizhenn ha da vont en-dro da du arall an Danav. Grataat a reas ivez da baeiñ un truaj dezho pep bloaz.\nHervez an istorour Ammianus Marcellinus e oa emgann Abrittus una eus ar faezhidigezhioù roman gwashañ e varead gant Emgann Teutoburg, aloudabegoù ar Marcomanni ha Emgann Andrinopl.\nGant T. Ivanov e 1969 ha 971 e oa dizoloet lec'h an emgann, e-kichen Razgrad, e Bulgaria.\nAdtapet diwar « https://br.wikipedia.org/w/index.php?title=Emgann_Abrittus&oldid=1866134 »\nDernière modification le 19 C'hwe 2020, à 20:12\nKemmoù diwezhañ degaset d'ar bajenn-mañ d'an 19 C'hwe 2020, da 20:12.


Skritelloù politikel e diabarzh dastumadegoù mirdi Breizh | Becedia\nE Mirdi Breizh ez eus ur font skritelloù diwar-benn ar politikerezh dre vras, a ya war an tachennoù ekonomikel, sokial, sevenadurel met ivez war ar vuhez politikel.\nPenaos eo erru er mirdi an holl dielloù-se, pa vezont peurliesañ berrbad – peget ouzh ar mogerioù, war ar peulioù, ar pontoù, pe ingalet etre daouarn ar stourmerien – , bresk e vezont dre ret dre ma vezont tennet pe diroget ? Dleout a reomp kalz da Jean-Yves Veillard, a oa bet rener mirdi Breizh, hag en deus bet dastumet danvez e amzer ha da vezañ roet o flas da objedoù ha dielloù ne gavent ket o flas er mirdioù betek neuze.\nE-tal skritelloù dianav evit votadegoù pe sindikadoù e kaver neuze krouidigezhioù arzel hep o far, lod anezho bet prenet gant ar mirdi, lod all bet roet. Evel-se e kaver re Alain Le Quernec pe re Fañch an Henaff, en deus bet roet ur skouerenn eus pep labour diwar e zorn, skritelloù, maketennoù, amprouennoù, pezh a ro da anavezout hentenn e grouidigezh grafek penn-da-benn.\nHag e 2019 eo dre un donezon eo erruet er mirdi ur yoc’h a 214 skritell eus Unvaniezh Demokratel Breizh, ur strollad politikel merket a-gleiz, bet savet er bloaz 1964. Prest eo ar mirdi da binvidikaat e font c’hoazh, pa erruio skritelloù o tont eus arc’hantourien all, evel ar strollad PSU Breizh, komiteoù lec’hel titouriñ war an nukleel, kevredigezhioù gwarez an endro evel ar Gevredad evit studi ha gwarez an natur e Breizh (SEPNB).


SS Freies Indien Legion - Wikipedia\nBaniell al lejion Freies indien hag hini an Azad Hind\n1942 Mae 1945\nInfanterie-Regiment 950 (indisches)\nPanzergrenadier Regiment 950 (indische)\n2600 d'an uhelañ\nSubhas Chandra Bose Krouer\nAn SS Freies Indien Legion pe lejion emouestlidi India er Waffen-SS (alamaneg: Indische Freiwilligen Legion der Waffen-SS) a oa un unvez savet e-pad an Eil Brezel-bed gant an Trede Reich enni emouestlidi a orin India nemetken, anezho prizonidi vrezel eus an Trede Reich.\nPal an unvez-se a oa da vezañ implijet evit broudañ dieubidigezh India a-enep impalaeriezh bro Saoz ha da ledanaat tachenn emgann an Eil Brezel-bed war zu India.\nEnaouer an unvez a oa ar broadelour indian Subhas Chandra Bose hag a felle dezhañ dre mod pe vod dieubiñ e vro.\n1 Istor an SS Freies Indien Legion\nIstor an SS Freies Indien Legion[kemmañ | kemmañ ar vammenn]\nKrouidigezh an unvez a zo bet ur c'hemmesk etre selloù ar vroadelourien indian en o penn Subhas Chandra Bose ha pennoù ren an Trede Reich. Evit ar re gentañ e oa ar pal dieubiñ Indi ha stourm a-enep ar Rouantelezh-Unanet. Evit an Alamaned e oa da gaout ul lu ramzel o tont eus ar vro-se hag enep Saoz met ouzhpenn da blantañ reuz en trevadennoù Saoz ha d'ar wellañ kaout un talbenn ouzhpenn en Eil Brezel-bed.\nSubhas Chandra Bose degemeret mat gant Heinrich Himmler\nAn taol a oa souezhus met sirius a-walc'h evit ma vefe ankeniet ar Rouantelezh-Unanet.\nAr pal pennañ a oa bet roet d'an unvez a oa da vont da vezañ ul lu ramzel. Al lu evit dieubidigezh India a vefe bet o stourm skoz-ha-skoaz gant lu an Trede Reich evit dieubiñ India ha krouiñ ur vro a-du da genderc'hel ar brezel gant an Alamaned. An oberiadur-brezel Bajadere a vezo an hini nemeti a vefe tost eus ar pal gwirion en istor an unvez-se. Ur 100 bennak a soudarded a zo bet harzlammet e reter Iran a-benn seveniñ gwalldaolioù ha plantañ reuz bras eno. Kaset e vezo da benn an oberiadur ha sevenet e vezo reuz met da geñver ar pal pennañ hag an Eil Brezel-bed e vezo dister an efedoù.\nRommel o welladenniñ emezili indianed al lu alaman\nSoudarded Freies Indien war Moger an Atlantel\nAr re Freies Indien e Bourdel miz Meurzh 1944\nGouarnamant da c'hortoz India e Berlin e 1943 gant soudarded ar Freies Indien\nKanolerien Freies Indien war Moger an Atlantel\nRommel o taremprediñ gant soudarded an unvez\nIndische Freiwilligen Legion der Waffen SS. La Legione SS Indiana di Subhas Chandra Bose, gant Massimiliano Afiero, Embannadur Marvia (112 pajenn), dastumadenn 1939-1945, 2007 (ISBN 8889089164)\nFor Free India: Indian Soldiers in Germany and Italy During the Second World War, gant Martin Bamber, Embannadur Oskam-Neeven Publishers, 2010 (ISBN 9460190162)\nSign of the Tiger: Subhas Chandra Bose and his Indian Legion in Germany, 1941-45, gant Rudolf Hartog, Embannadur Rupa & Co, 31 a viz Kerzu 2002 (ISBN 8171675476)\nThe East Came West: Muslim, Hindu & Buddhist Volunteers in the German Armed Forces, 1941-1945, gant Antonio J. Munoz, Embannadur Axis Europa Books (330 pajenn), 30 a viz Genver 2002 (ISBN 1891227394)\nWehrmacht and SS: Caucasian, Muslim, Asian Troops, gant J. Borsarello, Embannadur Heimdal; Bilingual edition (176 pajenn), 20 a viz Eost 2007 (ISBN 2840482193)\nSubhash Chandra Bose: Secret files on independence hero BBC News\nHitler's secret Indian army BBC News\nAdtapet diwar « https://br.wikipedia.org/w/index.php?title=SS_Freies_Indien_Legion&oldid=1849795 »\nUnvezioù a orin estren emezelet er Waffen-SS


Martin Waldseemüller (1470 e Freiburg im Breisgau - 16 a viz Meurzh 1520 e Saint-Dié-des-Vosges) lesanvet Hilacomilus pe Hylacomylus, a oa ur c'hartennour alaman eus an Azginivelezh.\nMartin Waldseemüller gant Gaston Save\nGanet e voe e Freiburg im Breisgau en Alamagn, hag e vugaleaj a gasas wae-kichen ar Bodensee. E stal e eontr e Basel e teskas ar moullañ. E marilh skol-veur Freiburg im Breisgau e kaver roud eus « Martinus Walzenmüller » d'ar 7 a viz Kerzu 1490, met n'eus prouenn ebet en dije studiet eno. Anat eo avat e studias an douaroniezh, ar sevel-kartennoù hag an doueoniezh. Echu gantañ e studioù beleg e voe degemeret evel kartennour e Gymnasium Vosagense e Saint-Dié-des-Vosges.\nUr sell a-dost ouzh planisferenn Waldseemüller ma lenner AMERICA\nD'ar 25 a viz Ebrel 1507 e lakaas embann ur gartenn e Cosmographiæ Introductio. Anavezet eo ar gartenn-se gant an anv planisferenn Waldseemüller. Enni eo ec'h implijas evit ar wech kentañ ar ger America (diwar anv Amerigo Vespucci) da envel lodenn su kevandir Amerika. An istorourien o deus klasket gouzout perak en doa implijet anv Vespucci e-lec'h hini Kristof Koulm. Eeun e seblant an displegadenn bezañ : d'ar mare-se e oa brudetoc'h beajoù Vespucci evit re Goulm. War ar blanisferenn e weler ez eo anvet Amerika an Norzh Terra vuida incognita (douar didu dianv).\nEtre 1507 ha 1511 e kenlabouras gant e vignon Mathias Ringmann (1482-1511) war embannadur latin nevez Geographia Ptolemaios. E-keit ma tifazife Ringmann an testennoù e rae Waldseemüller war-dro ar c'hartennoù. 20 kartenn nevez a ouzhpennas ivez. Al levr-se a vez gwelet peurliesañ evel an atlas modern kentañ.\nEn unnan eus ar c'hartennoù-se (Tabula Terre Nove) e klaskas en em zifaziañ : war lodenn Amerika ar Su e skrivas : « An douar-mañ hag an inizi stok a zo bet dizoloet gant Kristof Goulm a Genova, evit penntiern Kastilha».\nAzalek 1514 e voe chaloni e Saint-Dié-des-Vosges, ma varvas d'ar 16 a viz Meurzh 1520.\n↑ 500vet deiz-ha-bloaz Amerika\n↑ (en) Norman J W Thrower, Maps & Civilization: Cartography in Culture and Society, 1999, pajenn 71\nAdtapet diwar « https://br.wikipedia.org/w/index.php?title=Martin_Waldseemüller&oldid=1973910 »


Pajenn:Marigo - Abrege eus an Aviel.djvu/196 - Wikimammenn\nPajenn:Marigo - Abrege eus an Aviel.djvu/196\nSant Vaze, Ch. 7.\nMeditation voar an Œuvrou mad.\n1 P. An necessite eus an œuvrou mad.\n2 P. E petra e consist an œuvrou mad.\nConsiderit penaus ur christen hep œuvrou mad a so ur vezen hep frouez. Ret eo da ur vezen douguen frouez, ha frouez mad peautramant e zroc’her hac e zauler en tan.\nNe d’eo quet avoalc’h evit beza salvet ne raec’h quet a zrouc, ret e c’hoas ober ar mad. Ne vezer quet daounet hepquen evit beza grêt œuvrou fal mæs c’hoas evit beza manquet da ober œuvrou mad. Ar vezen pehini ne zoüg quet a frouez mad a vezo taulet en tàn.\nN’emaoump er bed-ma nemet evit ober œuvrou mad, pa n’ema-oump ennàn nemet evit servicha Doue hac evit ober hor silvidiguez. N’hor bezo a vadou, a veritou hac a recompans en Eê, nemet ar pez hor bezo acquisitet dre hon œuvrou mad.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/196&oldid=94602 »\nKemmoù diwezhañ degaset d'ar bajenn-mañ d'an 3 Du 2016, da 16:24.


Buhez ar Sent/1912/Elflez - Wikimammenn\nBuhez ar Sent/1912/Elflez\n◄ Aaron Elflez Yan-Vadezour ►\nRouanez ha Gwerc’hez, Patronez Treflez (***-679)\nElflez  a c’hanas en Breiz-Veur, en penn kentan ar seizvet kantved. He c’herent, Sôzon vras, brudet ha pinvidik, a zavas anezi en doujanz Doue.\nEvit ober diouz he zud, e timezas d’ar prins Tonbercht ; mes o vezan ma oa en he c’halon ar c’hoant da chom bepred gwerc’hez, en em glevas gantan evit bevan o daou evel breur ha c’hoar.\nTri bla goude, da varo he fried, e oe grêt kement warnezi, mac’h asantas addimezi, hag e roas he dorn da Egfrid, roue an Northumberland. Daouzek vla e vevjont an eil gant egile, ha miret a reas bleuniou he gwerc’hded, kenkouls goude he eil eured ha m’he devoa grêt goude he c’hentan.\nKoulskoude, ar c’hoant da ren eur vue santeloc’h c’hoaz eget an hini a rene el lez, a reas d’ezi goulenn ouz he fried ôtre da vont da leanez. Egfrid, daoust pegement a garante a oa etreze, a roas d’ezi he goulenn.\nEno, nemet eur gouel bras bennak a vije, pe dihet en em gave, ne gemere nemet eur pred bemde ; adalek hanter-noz, e chome da bedi betek an de ; kaout poan ha mez oa he dudi.\nC’houec’h vla a oa ma rene he c’hoarezed war hent ar baradoz, pa oe taget an darn vrasan aneze gant ar vosen. Elflez a reas oute, evel eur vamm ouz he bugale, hag en doare-ze, e tapas he-unan ar c’hlenved.\n↑ A hanver ive : Ethelflez, Etheldrez, Ethelrez, Ediltrud, Elidru, Andry, Ventrok.\nAdtapet diwar « https://br.wikisource.org/w/index.php?title=Buhez_ar_Sent/1912/Elflez&oldid=37865 »\nKemmoù diwezhañ degaset d'ar bajenn-mañ d'an 27 Mez 2012, da 10:17.